text:
Pa e posicion di Tesorero, e candidatonan mester a realisa un bereken un som, pa por a mustra
nan abilidad di conta, trek af y multiplica. Tambe tabata tin un rondo di debate unda cu e
candidatonan mester debati riba e ponencia cu tabata tin riba mesa. Asociacion Conseho
Hubenil Aruba (A.C.H.A) a reconoce como Tesorero di A.C.HA 2014 – 2015 Sr. Eugene
Bouwer. E posicion di Secretario, e candidatonan tabata tin como tarea pa notula un relato
bieu di Parlamento Hubenil y presenta esaki dilanti e Asociacion. Sr. Nigel Maduro a wordo
elegi como Secretario y Srta. Shakell Bird a sali como vice-Secretaria di Directiva A.C.HA
2014 – 2015.
Unda cu cosnan a bira interesante tabata na momento di Eleccion di Presidente y vice-
Presidente di Directiva A.C.H.A 2014 – 2015. Prome cu a cuminsa cu eleccion diferente
miembronan a nomina e momento ey un cu otro miembro pa bai pa e posicion di Presidente.
Cual cu a haci e intensidad pa bringa pa e posicion ey a bira mas grandi.
E candidatonan tabata tin como tarea duna un speech di minimo cinco (5) minuut splicando
cual ta nan vision y plan di Maneho pa e siguiente aña si nan mester wordo elegi como
Presidente/vice-Presidente di Parlamento Hubenil, dos (2) rondo di debate unda cu por a mira
cu e pasion di e hobennan aki pa cu nan deseo pa bira Presidente di Parlamento Hubenil y a
sera e parti cu diferente preguntanan dificil cu miembronan y Staff di Parlamento Hubenil a
haci. Na final di anochi Asociacion Conseho Hubenil Aruba a saca como vice-Presidente Sr.
Lorenzo Dirksz y como Presidente di Directiva A.C.H.A a elegi Sr. Juan Pablo Aguirre-
Broca.
Fundacion Parlamento Hubenil Aruba y Asociacion Conseho Hubenil Aruba kier a felicita e
seis (6) hobennan aki cu nan posicion nobo den e Asociacion Conseho Hubenil Aruba y ta
deseanan tur clase di exito pa e siguiente aña nan dilanti.


c: text/html

text: KRALENDIJK – Apesar di e situashon di Coronavírùs, e agrupashon musikal nobo ku ainda no a presentá den publisidat na Boneiru, a hasi su promé grabashon di ‘video clip’ ayera. Radio Live99.9 FM a logra penetrá i yega na e informashon na unda e grabashon tabata tumando lugá i a yega di sorpresa na e sitio. E banda ta enkabesá pa Philip Bernabela i Robert Felida i tras di kortina e maestro Dwight Leoneta i guiá pa Jairo Evertz, ta áktivo den silensio. E grupo no a sali den publisidat, sinembargo si nan ta den ful treinen. Nan proseso pa presentá den públiko a stanka debí na e pandemia di Coronavírùs. Den ‘front’ e banda tin Gerald Alberto, Semi Marten i Luiginio Molina. Hopi komentario ta sirkulá riba kaya tokante e agrupashon musikal, ku ta pendiente pa debutá. E nòmber úniko ku e agrupashon musikal aki tin tambe ta na disposishon di Radio Live 99.9 FM pero ta wanta esaki algun dia mas promé ku divulgé. Pronto nan ta estrená nan promé piesa riba merkado ku porsierto ta un tremendo piesa ku lo bai kai na agrado di un i tur, kompañá pa nan videoclip miéntras nan ta pendiente pa tempu drecha, pa nan por presentá den públiko i laga tur hende sera konosí ku nan.

robotstxt: allowed

filter: keep


text:
“PARLAMENTARIONAN MESTER TA CAUTELOSO Y UZA INFORMACION CORECTO”
Parlamentario Miguel Mansur a haci 16 pregunta na Minister di Enseñansa Rudy Lampe y Minister Preident Evelyn Wever-Croes. Mayoria di e preguntanan tabata tin di haber cu enseñansa. Dos di e preguntanan tabata relaciona cu e cartera di Minister President. Minister President a contesta e preguntanan e siman aki.
COVID
Parlamentario Mansur a expresa su preocupacion cu e casonan di Covid cu ta aumentando y kier a sa ki medida di precaucion a tuma pa cu alumnonan. Riba esaki Minister President a splica cu dia 12 di augustus ultimo Crisis Team a dicidi cu scolnan no por habri dia 19 di augustus manera tawata premira, sino a hala e fecha pa 1 di september.
Esaki pa proteccion di nos muchanan, specialmente esnan bou 12 aña cu no por vacuna. Dia 1 di september scol lo cuminsa.
REFUGIADO
Parlamentario Mansur a sigi cu e ponencia “Teniendo cuenta cu landspakket ta inclui regularize indocumentadonan”. Minister President a mustra cu ningun caminda den e Landspakket e palabracion aki a wordo haci. Pues e ponencia ta basa riba mentira.
Segun Prome Minister un parlamentario mester ta cauteloso y uza informacion corecto na momento di haci su trabou. Mas aleu, e Parlamentario a pidi Gobierno pa informa Parlamento cuanto e cantidad di indocumentado ta actualmente y di esaki por suministra Parlamento un tabel reflehando cuanto di e indocumentadonan aki ta adulto y menornan, cuanto ta homber y cuanto ta muhe.
Minister President a splica e Parlamentario cu e hecho cu e personanan aki ta indocumenta, ta pone cu nan no ta registra. Aruba conscientemente a scoge pa no registra esnan indocumenta, pasobra cu e registro, ta bin derecho. Derechonan cu Aruba na e momentonan aki no por cumpli cu ne.
Sinembargo Prome Minister a sigura e Parlamentario cu Aruba ta cumpli cu palabracionnan internacional y tratadonan, entre otro e tratado di refugiado. Gobierno di Aruba ta traha hunto cu UNHCR y IOM, orgaisacionnan internacional, pa asina por garantisa cada persona un forma digno di biba. Sinembargo e informacion cu e Parlamentario ta pidi, no ta disponible.
Por nota cu Prome Minister ta ricibiendo hopi pregunta di Parlamentarionan ultimadamente y ta contestando nan dentro di un periodo relativamente cortico.


text:
“E ora ei SEÑOR Dios a forma hende di e stòf di tera i a supla e rosea di bida den su nanishi; i hende a bira un ser bibu.”
Genesis 2:7
Tur ser humano a risibí e aliento di bida i nan a kombertí den almanan bibu. Despues ku nan a kombertí den pekadónan, tabata nesesario pa e Yu di Dios bin liberá nan di sklabitut i separashon di nan Tata.
Señor Hesus a hasi Su obra redentor i ainda E la supla su Spiritu Santu riba nos, pèrmití nos di ser yamá yunan di Dios. Pa medio di su Spiritu vivikante nos por vense tur kos.


text: Diabierna mainta a drenta informe di un accidente cu hende herida riba Green Corridor na banda pariba di e brug, mesora a dirigi tanto polis como ambulans na e sitio. Na yegada di e patruya na e sitio a bin conpronde cu aki chauffeur di un Suzuki Swift a bay pasa auto bayendo pabao y ora a sera aden no a tene cuenta cu auto na banda drechi. Esaki a pone cu e chauffeur a perde control di su vehiculo y esaki a bay dal frontal den e vangrail. Danjo material tabata basta y esaki a spat riba caminda. E chauffeur a resulta herida na su pecho debi cu esaki a dobla full e stuurwiel y e tabata sangra fey su boca. Ambulans a bini na e sitio y a atende cu e chauffeur herida.


text:
Relashoná ku e sistema ku ta pasando, Entidat Públiko Boneiru ta hasi un yamada na siudadanonan pa prepará nan mes pa hopi áwaseru i mal tempu. Esaki lo tuma lugá riba djaweps i lo kontinuá te djabièrnè mainta. Un atvertensia ta bai pa doñonan di boto chikí pa bientu for di sùitwèst riba djabièrnè.
Te awor no tin nodi di drenta pániko i no tin un situashon di kalamidat. Si esaki kambia, Entidat Públiko Boneiru lo informá pueblo mesora.
Kiko bo mes por hasi?
- Kontrolá si bo kas ta seif pa ora áwaseru kai duru. Si bo no por keda kas, buska un refugio serka famia òf amigu.
- Sòru pa bo bestianan di kas ta na un lugá seif, preferiblemente paden.
- Si tin mal tempu, saka stèker di tur aparato eléktriko for di stòpkòntakt.
- Usa telefòn fiho solamente ora esaki ta nesesario.
- Bo ke yama un servisio di emergensia? Chèk promé si di bèrdè ta trata di un kaso di emergensia, òf si ta algu ku por warda. Chèk tambe si ta ‘meldkamer’ mes bo mester òf ku ta un otro hende bo tin mester. Asina nos ta evitá ku nos ta sobrekargá e ‘meldkamer’.
- Download e Disasterprep app riba bo telefòn.
Bo tin mester di mas informashon?
Bishitá https://bonairegov.com/bestuur-organisatie/overstroming pa mas tep òf wak den e Disasterprep App.


text:
ORANJESTAD, Aruba: Casi Nobo tabatin recientemente su campaña di Father’s Day Giveaway riba Facebook. Tur hende a competi pe regalo cu tabatin pa un tata special. Clientenan y henter comunidad di Aruba a competi pa e regalo pa papi durante e campaña aki.
E participantenan durante e campaña tabata bisa riba e pagina di facebook di Casi Nobo pakico nan ta haya cu nan tata merece di gana un corchon “queen size”. E huradonan mester a scoge e ganado y na final a scoge Sukyanne Dijkhoff como e ganado di e campaña. Sukyanne ta sumamente contento cu su regalo di Father’s Day Giveaway.
Casi Nobo ta gradici tur esunnan cu a participa den campaña di Father’s Day Giveaway. Keda pendiente pa e proximo campaña riba facebook.
Despues di e apertura di Crown Furniture & Electronics riba L.G. Smith Boulevard 156, Casi Nobo, compania ruman, a dicidi di tambe expande su localidad cu e meta di por brinda na su clientenan un luga mas espacioso y cu mas variedad. Casi Nobo ta situa den e edificio unda antes tabata Crown Furniture & Electronics na Dakota, den avenida MilIo Croes.
Casi Nobo ta un tienda unda bo por haya tur sorto di articulonan electro-domestico, mueblenan, aparatonan electronico, instrumentonan musical, computernan, laptop y hopi mas, na prijs masha economico mes. E variedad grandi aki cu Casi Nobo ta ofrece na su clientenan ta inclui articulonan nobo pero tambe restaura den condicion perfecto.
E personal amabel y atento di Casi Nobo ta warda bo di dialuna pa diasabra di 9:00am – 6:00pm. Pasa bishita nan awe mes, cera conoci cu tienda y ricibi 25% riba bo cumpra cash. Casi Nobo tambe ta duna bo facilidad pa cumpra credit y 0% di downpayment.


text:
COA a nombra hefenan di Mission pa tres wega grandi
Kenneth, Junior y Juelle lo funciona como Hefenan di Mission
Comite Olimpico Arubano a nombra Hefenan di Mision pa e siguiente tres weganan grandi.
Comite Olimpico Arubano a scohe su Hefenan di Mision pa e siguiente dos añanan esta 2019 – 2020 serando e ciclo Olimpico. COA a sigui cu e procedura unda a habri e posibilidad pa personanan for di nos comunidad aplica pa e función di Hefe di Mision, esaki pa e diferente Weganan cual ta cai bou di responsabilidad di COA. DIrectiva di COA despues di un proceso profundo di evaluacion a scohe e tres personanan pa e cargonan cu tabata tin disponibel.
E tres personanan cu lo fungi como Hefe di Mision ta Sr. Kenneth Vrolijk pa e Weganan Panamericano Lima 2019, Sr. Junior Dake pa e Weganan Suramericano di Playa Rosario 2019 y Sra. Juelle Thodé pa e Weganan Olimpico Tokyo 2020. Notable ta cu tur tres persona tin un amplio experencia den e ramo aki mientras den pasado na mas cu un ocasion a eherce e funcion como Hefe di Mision.
Mester bisa cu na mesun momento directiva di COA a dicidi cu e tres Hefenan di Mision nombra lo forma un comision, hunto cu Sr. Patrick Werleman, cu tabata Hefe di Mision pa e Weganan di Rio 2016. Hunto nan lo encamina e proceso pa prepara e diferente delegacionnan.
Un palabra di pabien na Juelle Thode, Junior Dake, y Kenneth Vrolijk cu e nombracion.


text:
WILLEMSTAD — Manera ta konosí nos ta den e siman di Grassroots aki na Kòrsou. T’asina ku Grassroots ta para pa desaroyo di futbòl serka muchanan di 4 te ku 13 aña di edat. Nos tin algun ehèmpel di futbolistanan ku fundeshi di Grassroots na Kòrsou. Esaki sin duda a kontribui den nan karera profeshonal.
Algun dje futbolistanan aki ta: Brutil Hose, Roque Silberie, Jurick Winklaar, Sontje Hooi, Kenneth Cicilia, Vernon Anita i Tahit Chong.
Un model real ku a sali for di skol i a pasa su desaroyo di grassroots na nivel di skol, na nivel di komunidat i na nivel di klup tabata Elson Hooi miho konosí komo Sontje.
Djaweps próksimo den oranan di mainta e bario di Buena Vista ta wordu hinka den spotlight. E bario aki na nivel di skol a destaká ku Prinses Magriet Skol komo un di e grassroots skolnan ku semper a usa futbòl komo un instrument pa forma nos hobennan. Di 10’or pa 12’or mainta, CONCACAF ta bai duna un demonstrashon di kon bo por introdusí futbòl na skol den forma simpel. Tambe riba e mainta aki lo rekonosé tres persona ku semper tabata enbolbi ku futbòl di skol. Ta trata aki di sra. Soraida Juliana, srs. Andy Janga i Mirco Colina.
Den e espiritu di selebrashon di “grassroots week” FFK i CONCACAF lo rekonosé baluartenan ku a dediká atenshon komo mentor,edukador, tutor i coach den e último 10 pa 15 añanan na nos hobennan di entre 6 pa 13 aña di edat.
E baluartenan lo haña un rekonosementu djaweps awor di 17:00 pa 18:00 den e sala patras den Fitness Centre di FFK na Brievengat..
E siguiente personanan lo haña e honor:
Edsel Koster, Arthur Manzana, Gilmar Pisas, Anamarie de La Cruz, Stanley Pieters, Rusel Schmidt, Winston Beach, Rita de Leca. Frensel Trinidad, Silvio Alberto, Elbert Serbonie, Linchi Ortela, Edgard Gachi Kwidama, Siegfried Pipi Constancia, John Isidora, Leo Davelaar, Mayron Martis, Frensel Bulo, Rignald Martina, Dalila Romano, Anthony Bernardus, Marelva Miguel, Rutsel Mathilda, Hubert Ibi Schoop, Leo Plaate, Papito Nivellac, Mau Maria i Nelson Cristian.


text:
Fin di ougùstùs Nationale ombudsman Reinier van Zutphen huntu ku su tim lo bishitá Boneiru. Entre otro lo e tin kòmbersashon ku Eilandssecretaris, direktor di Zorgverzekeringskantoor (ZVK) pa e informá su mes tokante e delaster desaroyonan i haña sa mas tokante investigashonnan konkreto. Tambe lo e tin un enkuentro ku prensa. Su tim tambe lo tei pa investigashonnan ku ta andando i pa un ora di konsulta ku siudadanonan.
Nationale ombudsman a haña mas instrumento pa ta mas visibel pa komunidat i yuda nan riba kaminda ku problemanan ku nan tin ku gobièrnu. Di e forma aki e ta kontribuí ku bon gobernashonnan riba e islanan. E ta hasi e bishita èkstra aki ku un tim nobo.
Éksito
Na 2016 Nationale ombudsman den koperashon ku Raad voor de Rechtshandhaving a hasi un investigashon di e forma ku ta atendé ku keho den e sektor hudisial na Karibe Hulandes. Despues di esaki Ombudsman a hasi un investigashon di e forma ku ta atendé ku keho na Zorgverzekeringskantoor Caribisch Nederland. Durante e periodo ku ta bini lo e hasi investigashon kon e otro instanshanan di gobièrnu ta organisá e parti di atendé ku keho. Por ehèmpel aworakí tin un investigashon di e forma ku kon e departamentu di Imigrashon i Naturalisashon ta atendé ku keho. Di e manera aki gobièrnunan na Karibe Hulandes poko poko lo mehorá nan forma di atendé ku keho. A base di e investigashon ku a hasi na 2017 riba Entidat Públiko Boneiru (OLB) Ombudsman lo trata ku Eilandssecretaris e pasonan konkreto ku lo sigui.
Orario
Enkuentro ku prensa: djaluna 27 di ougùstùs 11.00-11.30 Hotèl Divi Flamingo
Orario di konsulta: djarason 29 di ougùstùs 09.30-12.00 Antriol, Plasa Fransiscu Chiku Goeloe
> Mas informashon por haña riba: Nationale ombudsman Caribisch Nederland


text:
Pronóstiko di tempu pa Kòrsou i bisindario bálido te djabièrnè mainta 06:00 o.l., 5 di mart 2021.
Pronóstiko
Pronóstiko di tempu pa Kòrsou i bisindario bálido te djabièrnè mainta 06:00 o.l., 5 di mart 2021.
Kompilá: djaweps 4 di mart 2021, 05:00 o.l. (09:00 UTC).
Tempu: Awe por lo generalmente parsialmente nublá i no ta antisipá áwaseru signifikante.
Temperatura máksimo lo alkansá 29ºC i temperatura mínimo 24ºC.
Solo ta sali 06:49 i ta baha 18:45 o.l.
Bientu: Generalmente ost i moderá te basta fuerte; forsa 3 te 5 (12 te 39 km/ora, 7 te 21 nudo).
Situashon general: Durante di e proksimo 24 ora no ta antisipá muchu kambio den e kondishon di tempu aktual. Pa e motibu aki un wer generalmente seku lo prevalesé riba e dia di awe. Sinembargo, kondishon atmosfériko lo bira un poko mas favorabel pa desaroyo di algun nubia den nos region durante di djabièrnè. Algun di e nubianan aki por produsí algun yobida riba sierto parti di nos isla i bisindario.
Kondishon di laman: Moderá ku olanan entre 0.5 i 1.5 meter (2 i 5 pia).
Fenómeno spesial: Ningun.
Perspektiva te djasabra mainta: Parsialmente te hopi nublá ku chèns pa algun áwaseru.
Meteorólogo: Luciano.


text:
Diabierna ultimo, Bob Saget a wordo dera durante un ceremonia na Los Angeles. E entiero a tuma luga cinco dia despues cu e comediante di 65 aña a ser haya morto den su camber na hotel di The Ritz-Carlton. Durante e dia ey, e tabata den su gira y e anochi prome cu su morto, e tabatin un stand-up comedy di hopi ora largo. Aunke e servicio tabata chikito, varios di Bob Saget su amistadnan cercano a atende e entiero, incluyendo su co-protagonistanan di Full House: John Stamos, Dave Coulier, Candance Cameron Bure, Jodie Sweetin, Lori Loughlin y Mary-Kate y Ashley Olsen.
Inmediatamente despues cu e noticia di su morto a sali, e miembronan di e comunidad di Hollywood a rindi homenahe na e strea riba nan rednan social. Cameron Bure, cu a interpreta e yiu di Saget, DJ Tanner, den Full House a publica varios imagen riba Instagram, incluyendo uno unda cu el a yama Saget ‘e lijm’ di su famia Full House. E ta conta: “Nos semper tabata profundamente conecta desde e dia cu nos a conoce otro ora mi tabatin 10 aña”. E ta sigui bisa:“Bo no tabata solamente manera un tata pa mi, pero tambe un di e miho amigonan den mi bida. Esaki ta haci dolor manera algo cu nunca mi a yega di sinti. Mi ta stima bo, mi ta stima bo, mi ta stima bo”.
John Stamos a reacciona tocante e perdida di Saget riba twitter: “Mi ta kibra, mi ta destrosa”. El a skirbi: “Mi ta den un estado di shock total y absoluto. Nunca mi lo tin otro amigo manera e. Mi ta stima bo hopi, Bobby”. Prome cu e entiero diabierna, Stamos a revela: “awe lo ta e dia mas dificil di mi bida”. Otro tributonan a inclui uno di Chappelle, ken a comparti cu Saget a mande un mensahe prome cu su morto, pero nunca e tabatin e oportunidad di contesta.
Chappelle ta conta: “El a caba di manda mi un mensahe y mi a wak e texto ayera, pero mi no a contesta door cu mi tabata bezig”. El a bisa cu e cosnan aki sa pasa, e ta gewoon bisa esaki pa corda cu e momentonan aki ta precioso. Jimmy Kimmel a agrega cu Bob tabata e persona di mas sweet, cu e tin hopi mensahe y emails amabel y yen di apoyo di dje. Semper e tabatin un compliment: “Tin biaha e lo message mi pa bisa mi cu e ta stima mi. Y mi sa cu e tabata haci esey cu hopi hende”.


text:
MAYOR KONTRA DI FOTÓGRAFO DI SKOL
Bon siman i bendishon na tur mi fiel lesadónan. E kolumna aki tei tur djaluna pa spièrta bo riba kosnan ku ta pasa na Kòrsou i ku hopi hende no ta para ketu n’é. Djís para ketu na e tema aki i bo ta realisá kuantu kos por bai robes ku un kos masha simpel manera sakamentu di potrèt di bo yu na skol. Kos ku nos tur konosé añanan largu. Pero djís sigui e pregunta ku a drenta serka nos:
Pregunta: Tur aña mi yunan ta saka potrèt i ‘groepsfoto; na skol. Último añanan e potrètnan ta masha fastioso mes i di kalidat hopi malu. Pa kaba di koroná e obra e biaha aki tur hende a haña nan schoolfoto i un di mi yunan no a haña di djé te awe. Abogado, mi a pidi mi se bèk mesora! Awor e skol ta manda mi pa fotógrafo i e ta laga mi sa ku mi ta lat. Mi no a haña mi sèn bèk.
Na promé luga danki pa e pregunta i laga nos ban wak kiko lei ta stipulá enkuantu e tema aki. Den e kaso aki mi no sa si tabatin un kontrakt firmá. Si òf nò i tambe si tabatin kondishonnan general. Kontrakt ta e kombenio entre señora i e fotógrafo kaminda señora ta bai di akuerdi di paga e schoolfoto di e yu, i e fotógrafo ta saka i entrega e fotografo ta saka i entregs e foto ku senjora a skoheya a saka i entregá e foto aki ku señora a skohe. Kondishonnan general ta e lèternan chikitu ku ta stipulákondishonnan manera pago, entrega di foto, tempu pa hasi claim etc . Kondishonnan general mester a wòrdu entregá na señora, i si no t’asina ta mustra manera e fotógrafo ta papia over di un tèrmino pa hasi claim. Si no a traha un afspraak ku señora tokante di esei e ora ei, e fotógrafo mester duna señora su sèn bèk. Si no ta tin un kontrakt e fotógrafo mester duna sèn bèk. Ta mustra manera e fotógrafo ta sali for di e punto di bista di “wie zwijgt stemt toe”. Pero no ta asina sí.
Na Ulanda tabatin un kaso similar kaminda e mayornan a haña foto ku no a sali na nan agrado. E kaso aki a bai para te den sala i korte i e wes a disidí ku un persona no ta obligá di keda ku e fotonan ei. E mayornan no mester a entregá e fotonan bèk i e fotógrafo mester a duna e mayornan nan sèn bèk.
Pues ya bo sa, foto di skol di nos yunan ta un dushi rekuerdo di nan infansia i ta bon pa keda asina. Next time, ku fotógrafo ta bin skol, informá bo mes promé i pidi e kontrakt, kondishonnan general i asina por evitá situashonnan fèrfelu pa bo i bo yunan. Tur kos bon i te otro siman!


text:
Cu mi por biba den cas di Señor, pa kontempla splendor di Señor
Cu dolor na nos curason, nos ta anuncia fayecimento di nos ser keri:
Gloria Agnes Roga
*17 November 1952 – †21 September 2022
Na nomber di su:
Yiunan: Jordan Roga y Diantha Janga
Georgino Roga
Nietonan: Gjordjan y Alysha Roga
Lizienne Maduro, Lirienne y Lixienne Roga
Compañero di bida: Juan Ras
Rumannan: †Aura Simon Roga y +George Simon
†Ronald Roga
†Winnie Roga y Chomai Koolman
†Glenda Roga y †Max Tromp
†Nel Roga
Pedro y Jozee Roga
Swinda Roga
Thomas (Jonky) y Gisela Roga Willems
Gino y Yolanda Roga Fuentes
Ruman di criansa: Gwendolyn Kelly y Famia
Sobrino y sobrinanan: Dietje y famia, Eugene y Lisa, Jennifer y famia, Mike y famia, Glenn, Lloyd, Afke y famia, Angelo y famia, Rose-Ann y famia, Owen y famia, Katja, Claudia.
Tanta: Olinda van Balen
Primo y primanan
Amiga stima: Greta Loopstok
Amiganan di cas: Patricia, Judith.
Coleganan di trabow: Anselmo y Dorothy
Su bon bisiñanan y demas famia: Roga, Janga, Maduro, Roberts, Boekhoudt, Van Balen, Rasmijn, Ter Beek, Vollebeek, Koolman, Kock, Pourier, Krozendijk, Silva, Lewis, Willems, Tromp, Ras, Simon, Fuentes.
Nos ta pidi nos disculpa si den nos tristeza nos por a lubida algun amistad of famia.
Acto di condolencia y entiero ta tuma luga: Diamars 27 September na Misa Fatima na Dakota pa 4’or atardi. E curpa di Gloria lo ta reposa den misa di 2’or di atardi y por duna condolencia te cu 4’or. despues di ceremonia lo sali pa Santana catolico Pastoor De Vries na Sta Cruz
Ta duel nos cu despues di entiero no ta risibi bishita di condolencia na
cas.


text:
Den kuadro di e proyekto ‘Guera na Kòrsou?!’, Archivo Nashonal ta organisando un siklo di charla na kua diferente oradó ta profundisá historia di Segundo Guera Mundial na Kòrsou. E politikólogo lokal Junnes St. Jago a ranka sali ku su charla ‘Kampamentu pa presunan di guera na Bonaire’ riba 12 di mei. Ku diferente potrèt, sifra i asta un poema el a laga tur presente sa di e historia di e alemannan I otronan ku a keda interná na Bonaire ora guera a kuminsá.
Notaris Henri Burgers a duna un charla interesante tokante e transpaso di sia (zetelverplaatsing) di kompania fo’i Hulanda pa Kòrsou ku a krese den ‘Off Shore’ despues Guera.
Historiador Erwin Gibbes a duna un tremendo charla tokante e atakenan di submarinonan na Kòrsou i Aruba.
Allan van der Ree, ku ta fundadó i presidente di Battle Station Blaauw, tabata e último ku a trese e historia di asistensha militar merikano durante guera, 17 yüni último. Van der Ree a estrená algun potrèt di kolekshoná priva di militarnan merikano ku niun hende a mira promé. Un sala yen ku entre otro kònsùl general merikano i e veterano merikano kurasoleño Rudy Dovale. E oudiensia por a tuma nota di tantu e parti militar stratégiko i sosial humano di presensia di 3000 militar merikano na nos isla di 1942 te fin di guera.
Archivo Nashonal ta klousurá e siklo di charla ku in invitado speshal djasabra 11 yüli. A invitá e historiadó militar Jos Rozenburg for di Hulanda pa duna e último charla titulá ‘Oorlog op Curaçao’.


text:
Scirbi pa Booshi Wever, Partido UPP
Ultimo tempo, mi no kier scucha ni e conferencianan di prensa di e gobierno actual, mirando cu constantemente bo ta scucha sea un yoradera di con dificil nan a haya e pais aki. Of cu ta bolbe draai un decision of ta bin bisa cu no por cumpli cu e palabracionnan haci cu Hulanda.
E actuacion pober di e gabinete Wever-Arends aki, cada bes ta debilita nos pais Aruba mas y mas pa cu Hulanda. Mientras cu ta desde 2018, esta 22 november, prome cu PANDEMIA y prome cu GUERA NA UCRAINA, prome minister di Aruba, lider di e coalicion POREDmep, a combini cu Hulanda ya caba cierto paketenan di reforma y maneho nobo. Pero enbes di a realisa un gobernacion pro interes di pueblo, a hiba un maneho pro friends and family, y tambe uno di nepotismo completo na unda sin mas interes partidista y interes pa keda sinta den e stoel mas largo cu ta posibel tabata (y ta) e meta.
Ora mi a scucha atrobe, unda cu prome minister y su vice prome minister mester bin cu un conferencia di prensa den forma urgente, y pa bisa cu BTW no ta bin mas, manera combini den Landenpakket, pero cu lo bay aumenta BBO, e debilidad di e gobierno aki ta keda demostra.
Segun e mandatarionan, cu nan ta yega na tal decision, despues di a scucha pueblo y tambe algun representantenan di gremio comercial, y por lo pronto ta deshaci di e idea pa bin cu e BTW.
Esaki ta wordo haci, apenas na un siman di e reunion di Conseho di Minister di Reino. Y segun minister presidente, e topico di BTW mes lo no bay wordo trata diabierna otro siman dia 26. Pero no pasobra cu BTW no ta riba agenda di Conseho di Minister di Reino, no nifica cu e decision aki di parti di gobierno di Aruba lo no tin influencia riba e decision si ta haya aanwijzing of no! Esaki ta mas hustificacion pa e Hulandesnan cu Aruba no ta cumpliendo cu su palabracionnan. E decision aki tambe ta contra e mensahe di prome minister algun dia pasa, cu e deliberacionnan cu Hulanda ta riba e bon caminda, y cu di banda di Aruba ta haci tur lo posibel pa evita un “aanwijzing”.
Cu e actuacion pober di prome minister y su vice premier durante e conferencia di prensa, parce cu prome minister a trata na evita un kiebro den e coalicion actual di MEPraiz. Lo tabata mas na su lugar cu prome minister awe lo por a entrega su gobierno, y no pa bin un eleccion manera partido grandi di oposicion ta desea, sino pa anuncia apertura pa un GABINETE NACIONAL manera semper UPP a propaga, basa riba tareanan fiho y expertonan.
Ora prome minister ta papia cu nan a papia cu representantenan di gremionan y personahenan den nos comunidad cu a desconseha nan pa bin cu un BTW awo, e ta mustra di berdad cu e gobierno aki a bin ta opera manera un jojo. Un gobierno flip flop. Mescos cu den e caso di topico di “belasting riba tips”. Ta acorda esaki den Landenpakket, pero despues ta bisa cu e no ta bin mas. Mescos cu e prijs di awa y coriente. Ta bin un decision cu ta hisa prijs, despues ta bolbe para e introduccion, despues ta anuncie atrobe y despues ta bisa cu lo bolbe bahe despues di un luna.
Loke Aruba mester ta un Gabinete Nacional, y cu pa medio di un Dialogo Nacional ta yega na un Compromiso Nacional. Pa asina tur nos nanishinan ta mustra den mes direccion. E Gabinete Nacional aki mester ta consisti di no-politiconan y expertonan cu por tuma decision clave. Pueblo, no mester laga nan wordo gaña cu promesanan di particularmente ni geel ni berde. Pasobra cua gobierno cu sinta despues di un eleccion nobo, e “picture” financiero y e “picture di tur otro problemanan” ta keda mescos. Loke mester tin ta determinacion, cu un gabinete politico lo no kier bira impopular cu ne.
Y, manera mi a yega di bisa, un eleccion na e momentonan aki lo no ta e caminda pa solucion, mirando e tantisimo problemanan cu tin. E ministernan politico, mirando e cantidad di voto cu nan tin, mester bay Parlamento y asina ey Parlamento completo para tras di un gabinete nacional y un programa di salbacion nacional. No tin tempo mas pa perde, y djis pidi hende bin cu solucion pa bo, mientras cu bo ta keda sinta den e stoelnan di cocolishi, no ta un opcion.


text:
ORANJESTAD – E conocido hotelero y desaroyado di proyecto hotelero argentino Alfredo .L (propietario di edificio di Holiday Inn Hotel na Aruba e.o) lo a haya ayudo di e tempo ey minister Benny Sevinger a cambio di pagonan cuantioso haci na e mandatario. Asina hues den D. a confronta parlamentario Sevinger cune durante e tratamento di e caso penal Avestruz diaranson mainta. Un di e proyectonan cu e desaroyado di hotel tabatin interes pa desaroya, ta via Pristine Estates, cu mester a desaroya un hotel na Palm Beach.
PLACA
Durante e intercambio entre e hues y Sevinger, a establece e amistad entre L. y Sevinger, uno di mas di 20 aña for di tempo di e proyecto Bushiri Hotel. L. hopi tempo pasa kier a desaroya e hotel Ritz Carlton pero na e localidad di Fishermans Hut, pero a wordo nenga segun Sevinger debi cu kier a proteha Fishermans Hut. A logra convence L. pa traha riba Holiday Inn mes, renova esaki of bente abou y traha algo nobo eynan. Pero pa L., mester a cambia e permiso pa un hotel all inclusive, traha 100 camber extra y tambe traha un acuerdo nobo di erfpacht ya cu e acuerdo actual lo a vence (60 aña). Durante e tratamento diaranson den corte, Sevinger a bisa cu a dura un tempo pero hunto cu colega Otmar Oduber (e tempo ey minister di turismo) a keda cla y traha aproba e acuerdo nobo pa L.
REGALO DI DESPEDIDA DI BENNY
E peticion pa e tereno erfpacht pa Pristine Estates tabata for di 2015, y a keda cla net despues di e eleccion di 2017, na October net prome cu Sevinger a retira como minister ya cu un gabinete di otro signatura a gana e eleccion. Hues a puntra tambe riba e diferencia di opinion cu tabatin cu sra Dammers na Kadaster/DIP riba e acuerdo aki y cu e tabata contra. Sevinger a sigura cu despues a papia y a logra yega na un acuerdo y tur cos tabata bon. Hues aki a sugeri cu por a considera esaki como un ‘regalo di despedida’ pa L. Regalo ya cu entre 2014 y 2017 L. lo a haci pago di 4 check di 10 mil florin cada un na SVb segun e hues. Ademas, Sevinger riba pregunta di e hues, a admiti cu L. a paga pa e bar di e cumpleaños di yiu muher grandi di Sevinger e tempo ey. Segun Sevinger, e tabata un bunita gesto como amigo pa L. haci esaki. Pero den corte, a mira esaki como pago, a cambio di algo bek. Algo cu pa ley, no ta permisibel y cu awor den e caso aki mester wordo demonstra cu prueba, cu loke a sosode no tabata illegal.
SCHIKKING
Por corda con Ministerio Publico na luna di februari di e aña aki (2022) a cera e caso contra Pristine Estates NV, sospechoso den e investigacion penal Avestruz pa medio di un transaccion (schikking) di 1 miyon AFL. Investigacion di e portal aki a mustra e momento ey cu tabata trata di un compania di Real Estate situa na Noord, y cu tin dos director, di cual un dama local y e otro ta e desaroyador Lowenstein.
SOSPECHO
Pristine Estates NV tabata wordo sospecha di soborno activo. Ministerio Publico a bisa e tempo ey cu e tabata di opinion cu tabatin suficiente prueba contra Pristine Estates NV y cu e hecho pa cual Ministerio Publico a cita Pristine Estates NV por wordo comproba. NOTA: Tuma nota (atrobe) cu e politica di NoticiaCla ta, cu personanan cu no ta figura publico, mientras cu nan ta den proceso legal, ta tapa nan cara y ta usa solamente parti di nan nomber unda cu ta sea pone inicial completo of parcial pero no nomber completo. Dado caso cu nan keda sentencia pa un hues, e ora ta haci nan potret completamente visibel.
ORANJESTAD - Awe Corte den prome instancia a condena e agentenan policial D. y De M. pa un castigo condicional relaciona cu malversacion na pia di trabao y maluso di autoridad. De M. a wordo condena ademas pa violacion di secrecia di trabao. Huez a declara tur dos liber di tuma soborno.
MEXICO CITY — Un avion Mexicano rumbo pa Aruba a wordo tira abou pa militarnan Venezolano diaranson, despues cu nan a drenta espacio aereo Venezolano. Asina e portal Rivera Maya News di Mexico a raporta. Segun e portal, e incidente a keda raporta pa GJ. Domingo Hernández Lárez, di armada nacional bolivarianos (FANB), riba su cuenta di twitter. Segun Hernández Lárez, e avion tipo Sabreliner registra XB-RXG di Mexico pa aeropuerto Reina Beatrix, a cambia rumbo y a drenta espacio aereo Venezolano di un forma illegal y a keda ‘desactiva’ pa e sistema di defensa riba un pista clandestino den estad di Zulia. A compronde cu ta e di 31 avion cu ta wordo derumba desde 2012.
ORANJESTAD – Un di e sospechosonan cu a presenta dilanti mesa berde awe diaranson pa e caso penal Avestruz tabata comerciante P. Susebeek (64). E tambe, mescos cu e otro comerciante C.Harms cu a presenta, tabata sospecha di soborno activo di e actual parlamentario y antes minister Benny Sevinger, cu ta e sospechoso principal den e caso. Susebeek lo a paga placa na Sevinger, a cambio di fabor pa tratamento preferencial y tereno erfpacht. Contrario na Harms, Susebeek a nenga di contesta preguntanan di hues, indicando cu e la contesta tur cos caba durante su interogacion. Hues e ora a opta pa cuestiona Sevinger riba e relacion aki y wak con leu nan ta yega. Susebeek a sinta un luna den detencion preventivo.
ORANJESTAD – Awe diaranson mainta, hues a confronta sospechoso principal pa e caso penal Avestruz, e parlamentaro Benny Sevinger. Rapidamente, scuchando e forma facil con Sevinger tabata anda cu peticion y posibel aprobacion di tereno, a yama Sevinger un ‘stempel machin’. “Bo ta un tipo di stemple machine” hues a bisa Sevinger, riba cual Sevinger a responde rapidamente ‘Ja!”. Pero su tras, Sevinger su argumento ta cu e no tabata bisa no na ningun peticion, pa evita cu e ta wordo acusa di hunga favoritismo politico.
ORANJESTAD – Awe diaranson mainta ora cu e caso penal Avestruz a inicia cu sospechoso principal parlamentario Benny Sevinger riba e asunto di supuesto otorgamento illegal di tereno di gobierno, e prome sospechoso cu a wordo scucha tabata conocido comerciante C. Harms (67), sospecha di soborno activo di Sevinger cu e tempo ey (2012) tabata minister di infrastructura. E session di awe tabata pa hues interoga e sospechoso y haya sa di su banda kico ta kico.
ORANJESTAD – Un aña y 4 luna despues cu e la keda deteni pa e caso penal Avestruz, actual parlamentario Benny Sevinger mester presenta den corte awe diaranson mainta 8'or y mei pa defende su actonan den e prome di varios session di corte. Mientras cu tur e presentacionan anterior, e abogadonan so mester tabatey, awe si Sevinger mester presenta personalmente. De hecho, hues dialuna ultimo a puntra sim ester saca un orden oficial pa e presenta of e por conta cu palabra di su abogadonan. E cargonan contra Sevinger ta entre otro soborno (omkoping), abuso di cargo (ambtsmisbruik), labamento di placa (witwassen) y participacion na un organizacion criminal (deelname aan een criminele organisatie). Awe mainta ta e prome di varios apariencia di Sevinger unda cu e parti awe lo ta pa atende e situacion di su fundacion Curason Berde (FCB), hunto cu co sospechosonan, e comerciantenan P. Sussebeek y K. Harms. Corte a reserve awe y mayan pa e caso aki.


text:
Tabatin dos ruman bisiña. Kada uni tabata biba na nan propio kunuku, kual tabata wòrdu separá pa un riu. Riba un dia nan a pleita i kada unu a disidí ku nunka mas nan lo mira otro.
Despues di un tempu, un karpinté a bai buska trabou serka un di e rumannan. Rabiá e ruman a bis’é ku e lo konstruí un kura hopi haltu ku por separa e dos terenonan.
Despues di duna e karpinté algun orientashon e kunukero (e ruman) a bai di biahe. Ora el a bini bèk e la mira un brùg. Sin por kompronde kiko tabata pasando e karpinte a kana krusa e brùg huntu kune. Pa su sorpresa su ruman tabata ward’e. Nan a topa otro mei mei di e brùg i nan a rekonsiliá ku otro.
Esaki ta mustra kua ta e dos tipo di persona ku nos por topa na momentu ku un hende heridá òf maltratá nos. Nos por lanta un trank’é haltu, invertí nos tempu den alehá for di e persona, pero nos por traha un brùg tambe na luga di un trank’é haltu. Nos por strèk nos mannan pa esun ku a herida nos i sigui pa dilanti.
Dikon bo mester pordona? Obispu a splika ku e aktitut aki ta importante, pasobra odio ta un “kanser”. Ademas di esei, pa e perspektiva kristian, aunke ku un hende a hasi bu daño, e daño ei no ta mayó ku e pikanan ku nos ta hasi kontra Dios.
Den pasado Hesus a siña pa medio di e parábola di e kriá ku no ke pordoná (Mateo 18:21-35), ku Dios a pordoná nos di un debe inpagabel. Asina ta ku ora nos keda sin pordoná otro nos ta aktuando inhustamente, pasobra nos mes sin meresé a wòrdu pordoná.
“E sentensia di nos debe ta fièrnu, esei ta nos pèrdishon eterno. Ta un morto ku ta separa nos for di Dios, esei ta e salario di e pika. Pero Dios ta pordoná nos, momentu ku nos ta sinsero i nos pordoná. E a tira nos pikanan den e laman di olvido. E la pordoná nos un debe inpagabel.”, Obispu a splika.
Porta bo tin un lista ku tur e nòmbernan ku a hasi bu daño, kada bes bo kurason ta keda mas kargá ku kada nòmber ku bini aserka. Kòrda ku e sintimentunan aki solamente ta pèrhudikando bo. Niun hende no ta hustu dilanti e wowonan di Dios, nos tur ta peká kontra dj’E. Pesei abo i e persona ku a heridá bu ta den e mesun barku.
- Si bo mester di yudansa pa pordoná, risibi awor mes un atendementu pa medio di pastor online.


text:
Tur bario na Aruba tin nan historia, cada bario a yega di conoce un of mas sucedido tristo of tin un of mas anedocta di conta.
E biaha aki nos lo dedica historia di Aruba na e bario di Turibana den e districto di Noord.
E yora di e mucha muhe di Turibana, un topico cu antes hopi hende di e bario tabata comenta di dje y pa hopi aña hopi a scuch’e. Un yora duro di un mucha muher cu tabata hala atencion di habitantenan cu ta biba den e area di Turibana pa e casnan di pueblo di Noord. Nos no sa si ainda e sa wordo scucha.
Segun e habitantenan cu a yega di scuche, a conta cu e yora tabata bin di pariba di caminda di Turibana y tabata bay pabou den un cunucu caminda awendia tin e casnan di pueblo di Noord.
Segun e bieunan a conta cu e yora aki ta bin door di un mucha muher hoben cu a fayece den e cunucu aki, na un forma hopi cruel y tristo. E dama aki nos lo dun’e un nomber ficticio, nos lo yama e mucha muher aki Edith.
Turibana:
Edith a nace den e bario di Turibana na aña 1947. Edith su mayornan tabata hende di misa y hopi respeta den e districto di Noord. Edith tabata tin mas ruman, algun ruman homber y tambe ruman muhe.
Tata poco streng
E la crece den un hogar cu hopi regla, su mayornan tabata hopi streng. Su mayornan lo tabata tin bon moda y nos a wordo bisa cu nan lo tabata tin te hasta un negoshi. Edith su mayornan semper a percura bon pa Edith y su rumannan, pa nan no tabata falta nada.
Segun nos a compronde Edith su tata tabata un poco fastioso. Segun conocirnan di e famia, e tata tabata pone hopi pression pa Edith y su rumannan studia pa asina nan yega leu den bida. No ta esey so, pero ora yega na cuenta di mucha homber bishita cas, e tata tabata hopi streng y e tabata un hende hopi riba su punta.
Edith a bay traha na San Pedro Hospital
Edith a bay ta creciendo den un famia grandi y cu hopi ordo y respet. Na dado momento Edith tabata tin un deseo di bay traha na hospital como un verpleegster. Na un edad toch basta jong su deseo a keda cumpli, ora e la wordo tuma den servicio di San Pedro Hospital como verpleegster. Cu smaak e tabata cumpli cu su trabou, pero mirando cu su trabou na hospital tabata trabou di warda y Edith no tabata tin su propio auto, Hospital a dun’e un camber, caminda e por a keda drumi y riba su dianan liber e tabata coi bus, bay cas pa pasa su dianan cerca su famia na Turibana. E edificio dilanti di e entrada di hospital tabata caminda e cambernan di verpleegsternan tabata. E verpleegsternan tabata haya un camber eynan pa nan keda drumi y asina pa nan ta mas cerca di trabou.
Edith, un dama hoben di apenas 20 aña, varios hende cu a conoce a conta cu Edith tabata un mucha muher masha bunita mes, cu cabey largo preto y unda e pasa su beyesa natural tabata hala atencion. Esaki tambe lo tabata un di e motibonan cu e tata tabata extra streng cu ne.
Sufri di depression
Na aña 1967, Edith lo a haya un desgusto, cu a pone sufri masha hopi mes di depression, no ta conoci, si ta pa cuenta di amor, e lo a haya un desgusto asina grandi. E depression tabata comiendo Edith di paden, na dado momento e mester a bay tratamento cerca un psychiater y te hasta cu memey aña e la wordo interna den hospital pa esaki.
Diasabra 2 di september 1967, den careda di 1’or di merdia Edith a caba di traha y a cobra su salario. Despues cu e la pasa haci algun compras den playa, e la subi bus bay direccion di Noord, pa bay pasa su dianan liber cu su famia na Turibana.
Ora Edith a yega Noord, su intencion di bay cas a cambia, e la dicidi di pasa na un tienda y a cumpra un paki swafel y un poco kerosin, e la cuminda e hendenan na e tienda y niun hende por a pensa kiko lo tabata pasando den su cabes.
Locual a sosode den e oranan cu a sigui ta algo hopi tristo, cu ainda tin cierto dudanan a keda atras. Un cos ta sigur cu Edith e diasabra aki no a yega su cas y miho bisa nunca mas a yega su cas. Edith enbes di a cana bay direccion panort pa bay na su cas, e la bira bay pabou, e la drenta den e cunucu (unda actualmente tin e casnan di pueblo). E tempo ey tabata tin un cas bieu hopi mas pariba y sigui bay abou tabata ta puro cunucu cu mondi.
Curpa a wordo descubri den mondi, den un cunucu
Diadomingo 03 di september 1967, den careda di 7’or di anochi den e cunucu grandi hopi pabou di e caminda principal di Turibana, un hobencito di apenas 10 aña, a haya e susto di su bida, ora e la bay pasa den un hanchi cu ta bay pabou, den e mondi den e cunucu aki, e mucha homber chikito a mira algo cu a hala su atencion y su curiosidad di mucha a pone bay mira kiko tabata tin eybou benta. Pa su sorpresa e la bin topa cu un curpa sin bida di un muher cabey largo. E criatura tur spanta a sali core na grito bay y di baina por a conta su mayornan kiko e la caba di mira.
Investigacion a cuminsa
Mesora nan a bati alarma, polis a bay na e sitio y segun e prome investigacionnan haci na e sitio, autoridad a bin haya sa cu ta trata di un mucha muher cu nan ta calcula di ta entre 17 cu 20 aña di edad. Segun e investigacionnan ta mustra cu e curpa lo tabata tin algun ora caba eybou. E polisnan a mira kemaduranan serio riba e curpa sin bida. E recherchenan cu a yega na e sitio, a cuminsa mesora cu un investigacion profundo, pa motibo cu no tabata conoci e momento ey cu lo tin un persona perdi. Autoridad a haci un yamada via Telearuba pa puntra si un famia especialmente den e area di Noord ta hayando falta di un ser keri rond di e edad aki, pa nan por fabor tuma contacto mesora cu polis.
Tambe di otro banda oficialnan di polis no a descarta e posibilidad cu lo por tabata trata tambe di un crimen hopi serio.
Un tristesa grandi a cubri Turibana y San Pedro Hospital
Dialuna 4 di september 1967, den oranan di merdia recherche a duna e descripcion di e victima na tur stacion di radio na Aruba pa nan por pasa esaki pa e pueblo por reaciona. Asina nan a logra ricibi diferente reacion.
Un cos autoridad a confirma durante nan investigacion, cu e dama su paña di abou tabata full kima mientras su shimis mes no tabata tin niun kima. Dos dia despues di a descubri e curpa sin bida den e cunucu y e recherchenan tabata den pleno investigacion, na dado momento un tristesa enorme a cubri e districto di Noord, muy en particular e area di Turibana y tambe San Pedro Hospital. Ora e identidad di e curpa a keda conoci, despues cu famia a reconoce e victima na su shimis y sapato, e personal di hospital tambe a reconoce e victima na un cicatriz riba e curpa cu ta trata di Edith. Edith tabata conoci na San Pedro Hospital pa tabata un trahador ehemplar. E famia tabata hopi kibra cu a tumanan un tempo hopi largo pa nan por a sigui cu nan bida.
Segun polis di e tempo ey, Edith tabata tin un of mas aña ta wordo trata door di psychiater pa motibo di ta sufri di depression, pero asina mes semper a keda un duda si ta enberdad Edith a pone fin na su bida of tabata trata di un crimen.
Duda di Suicidio of homicidio
Semper e pregunta lo keda habri si ta suicidio of asesinato. Otro ta puntra pakiko di e forma aki? E tempo ey no tabata tin tanto investigacion manera awendia, ken por bisa si e mes a haci’e of si no ta un hende a haci’e cu ne? No tabata tin testigo? E tabata wordo trata pa depression. Edith tabata den e mundo di enfermeria, caminda tin tur sorto di remedi. E la pasa 54 aña pasa y e conclusion a wordo saca.
Kiko tabata su motibo di a pone fin na su bida no ta conoci, varios hende ta bisa cu ta pa motibo di amor, otro ta bisa door cu e tabata gusta lesa bukinan di cierto creyencianan straño.
Den e cunucu a construi casnan di pueblo
Caminda e curpa a wordo haya, e cunucu no tey mas, na aña 1977, Gobierno di Aruba a traha mas di 150 cas di pueblo den y rond di e cunucu aki. Famia of amistadnan a pone un cruz caminda Edith a fayece y te den añanan 80, e cruz tabata tey ainda. E cruz a wordo poni na unda e la fayece, cu actualmente ta na final di patras di un cura di cas den un di a cayanan den e casnan di pueblo.
E area aki a wordo roza varios biaha, nos no sa si e cruz por ta eynan ainda of mas sigur e lo a wordo roza for di e cura di cas. E prome habitantenan di e casnan di pueblo di Noord, a yega di conta cu nan a scucha e yora di e mucha muher di Turibana. Un yora cu tabata baha di pariba y pasa door di e casnan di pueblo bay pabou y poco poco e tabata caba.
E yora di e mucha muhe di Turibana ainda ta wordo scucha?
Hopi aña a pasa, e area a wordo habri y tin lus di caya, Nos no ta na altura si ainda e habitantenan ta scucha e yora di e mucha muher di Turibana.
Si un hende por sa mas di e historia aki, especialmente di e mucha muher of si e la yega di scucha e yora of si ainda ta scucha e yora den e casnan di pueblo na Noord y ta desea di contanos esaki, por tuma contacto cu nos via nos facebook.
Nos ta trece e historianan aki pa nos futuro generacion por sa kiko tur a pasa antes den nos barionan na Aruba.
Fuentenan: Amigoe di Curacao, algun habitante di Turibana cu ta prefera di keda anonimo


text: Diamars madruga a drenta informe di cu un dama di edad y cu sobre peso lo a cay fey cama na un cas den J.G. Emanstraat y na e cas no tin ningun hende cu hopi forsa pa yud’e bay bek riba cama, mesora a dirigi 2 patruya di Oranjestad pa yuda den e caso aki. Na yegada di e patruya nan a haya nan mes cu e prome contratiempo (problema) den e cas tin un cacho brabo cu hasta esnan den e cas mes e ta ataca y a pone diente pa polisnan tambe. Despues di varios intento y tambe un mordi un habitante a logra hinca e cacho den un camber. Ora polisnan a yega na e dama nan a topa cu otro problema nan no por a hisa e dama cu ta pisa asina hopi y a dicidi pidi refuerso di bombero, mientras e polisnan mes a haci un otro intento y cu un poder di Dios na e momentonan ey a logra hisa e dama y a pone riba cama.


text:
ORANJESTAD – Enseñansa ta un punto hopi importante pa partido MEP y e futuro Coalicion. E solucion pa tur e problemanan di nos pais ta enseñansa. Pasobra sin Enseñansa nos no tin nada. Lamentablemente enseñansa a wordo neglisha hopi den ultimo anjanan. No tabata tin mucho innovacion den enseñansa. Falta material y falta maestro, y e opcionnan di studio ta limita.
/// Admiti e realidad y brinda Bo aporte lo contruibi:
Banda cu nos ta ta confrontando retonan grandi mei mei den un Pandemia nos lo percura pa duna enseñansa e atencion cu e merece. Coalicion nobo definitivamente lo tin enseñansa na pecho. Nos ta den un tempo dificil pero tampoko tin e luho pa ta debatiendo cu otro na un forma creando distancia enbes di solucion. Nos ta den un tempo cu mester di union unda nos tur mester di otro y pues “union” lo bira e compas y guia pa e veld di enseñansa. Ban traha pa e bienestar general di Aruba y brinda nos muchanan e oportunidad cu nan merese. Ta ideal pa trese tur esnan den e field hunto kendenan tin e amor na pecho pa hiba enseñansa na un otro nivel . PEN 2030 (Plan Educacion Nacional) ta ehempel di un bon punto di salida cual ta refleha trabou y participacion di hopi stakeholders den equipo.
/// Mehora calidad y nivel di enseñasa:
Lo percura pa actualisa e maneho di idioma y curriculum, pa asina nos eleva e calidad di enseñansa. Lo trese innovacion y digitalisacion den enseñansa y mihor material di enseñansa.
Un otro punto importante ta cu nos mester hasi enseñansa accessible pa tur hende, pa evita cu ora mayornan no por sigi paga scol of buki pa nan yiunan, e yiunan stop di bai scol.
Lo percura pa introdusi ambachts school pa prepara studiantenan di nivel LBO mesora pa Mercado laboral. Tambe lo percura pa e estudionan di MBO, HBO y WO, ta sincronisa cu e necesidad riba nos mercado laboral, ya tanto EPI, IPA y Universidad ta deliver studiantenan cu por haya trabou mesora na Aruba mes. Lo inverti den enseñansa pa adulto. Lo sigui e procesonan prescribi den Landspakket dunando semper nos propio contribucion pa e mihor resultado saliendo di punto di bista di PEN 2030.
Pa stimula nos hobennan sigi estudionan den exterior, nos lo introdusi e posibilidad di fiansa di estudio sin interes pa nos hobennan cu bai studia den exterior, por bolbe Aruba bek. Alaves lo enfoka pa por logra mas graduado y menos drop outs.
/// Docentenan:
Docentenan mester haya mas sosten den forma di klasse assistenten y trahador social pa asina e problemanan social di nos muchanan wordo atendi pa profesionalnan y asina e docentenan dedica y enfoka nan mes na duna les.
Lo percura tambe pa duna mas participacion na docentenan den decisionnan importante di enseñansa. Nos ta consciente cu ta nos docentenan tin e bista directo den e field y sa kiko ta come y bebe den enseñansa, y pesey mester duna nos docentenan masparticipacion. Parlamentario Endy Croes a termina deseando tur studiantenan hopi exito y maestronan pasenshi y inteligencia pa cu e aña escolar nobo cu a caba di inicia.


text:
Cuerpo Policial kier a avisa tur hende cu ta bende klapchi riba ultimo fecha pa entrega e permiso.
Mediante e informe aki Cuerpo Policial Aruba kier informa tur bendedor di klapchi cu e ULTIMO DIA pa entrega e permiso pa benta di klapchi e aña aki ta diabierna 12 di November 2021 na warda di polis Santa Cruz.
Tur hende cu mester un permiso pa esaki mester entrega e peticion mas tarda riba e dia menciona. Lo no procesa peticionnan cu drenta despues di e fecha aki. Defacto lo no acepta peticion mes despues di dia 12 november 2021.
Ta pidi tur hende pa por fabor tene bon cuenta cu esaki pa despues bo no hayabo cu sopresa desagradabel of perdida financiero.


text:
“Kontestámi, O SEÑOR, kontestámi, pa e pueblo aki sa ku ta Abo, O SEÑOR, ta Dios, i ku ta Abo a hasi nan kurason bolbe atrobe.”
1 Reinan 18:37
Dios ke pa bo bolbe bèk na dj’E, pone e kurason gañado un banda i lanta un altá di sakrifisio na dj’E.
Bo mester vense e kurason gañado, esun ku ta hasibu biba pa medio di emoshon i asina apartabu for di Dios.
Bo a yega di pega soño ku un bals den bo boka i ora bo a lanta ela resulta den bo kabei ? Asina Nos tin ku pega nos kurason na Dios, di manera ku e lo ta asina difisil pa kita bèk.
E uniko manera pa bo vense bo kurason i mantene bo mes firme den e kamindanan di Dios ta na momentu ku bo laga bo propio deseonan un banda, tene man di Dios i rekonstruí bo altá.
Dios su man ta di strèk pa bo, ten’e i ban altá di sakrifisio. Un kurason i un bida nobo ta wardabu.


text:
Den kuadro di selebrashon di désimo aniversario di e ordenansa GOA
Seminario i tayer riba último trènts i desaroyonan riba tereno di diálogo sosial i relashonnan laboral den sektor públiko
Willemstad, 19 di novèmber 2018 – Pa konmemorá e désimo aniversario di e ordenansa ku a instituí e plataforma di diálogo bipartit entre Gobièrnu, komo dunadó di trabou, i representantenan di empleadonan públiko, uní den e komishon sentral di sindikatonan (CCvV), e plataforma aki, konosí komo CGOA (Centraal Georganiseerd Overleg in Ambtenarenzaken), lo organisá djaweps dia 6 di desémber 2018 un seminario den òula di universidat Dr. Moises da Costa Gomez.
E tema di e seminario lo ta ‘Social Dialogue and Labour Relations; Trends and Perspectives in the Public Sector in the Sub Region and Across Regions’ . Oradonan i invitadonan spesial di e Organisashon Internashonal di Labor (ILO) lo duna un bista di e último desaroyonan enkuanto diálogo sosial i su impakto riba relashonnan laboral den sektor públiko. Basá riba ‘best practices’ den Karibe i den otro partinan di mundu lo elaborá riba mekanismonan i pensamentunan kon pa strukturá e diálogo pa e ta unu mas efektivo.
E seminario ta destiná pa un òudiensia selektá. Despues di e seminario lo tin un tayer, esklusivamente pa partidonan den CGOA kaminda lo bai mas a fondo riba e rétonan i oportunidatnan pa ku un funshonamentu mas efektivo i efikas di e plataforma CGOA.
E tayer lo wòrdu fasilitá pa un eksperto di ILO riba tereno di diálogo sosial i atministrashon laboral.


text:
Philip a start su competencia
Prome competencia den tiro, 50m pistol
Awe diadomingo Competencia di Tiro a mira accion na e Weganan Centroamericano y del Caribe Barranquilla 2018. Philip Elhage, representando nos isla a inicia su prome competencia mainta den e disciplina di 50m pistol.
Philip a encontra algun contratiempo pa e competencia aki, mirando cu no a uza su propio arma. Pero tabata contento cu su prestacion den e disciplina menciona.
Diaranson Philip ta bolbe bek riba cancha di tiro, e biaha aki den e disciplina di 10m pistol aire.


text:
WILLEMSTAD — Liga MCB Promé Divishon ta kontinuá e wikènt aki ku e inisio di e partidonan di e buèlta di 4 den SDK. E 4 ekiponan ku a pasa pa e buèlta di 4 ta e siguiente ekiponan; Centro Dominguito, Centro Barber, Victory Boys i Hubentut Fortuna. Miéntras ku lamentablemente Jong Holland i Undeba no a logra klasifiká mas pa e buèlta di 4. Preis pa Liga MCB Promé Divishon buèlta di 4 ta lo siguiente; adulto ta paga fl.10,- miéntras mucha te ku 12 aña i 60+ ta paga fl.2.50,-.
E wikènt aki kos lo bai ta mas kayente ku nunka, e buèlta di 4 ta bai kuminsá!
Tabla di posishon Liga MCB Promé Divishon buèlta di 6:
Wega nan pa wikènt binidero, Liga MCB Promé Divishon buèlta di 4:
Liga MCB Segundo Divishon lo yega na su final ora ku djaluna, 21 di sèptèmber binidero Vesta enfrentá Inter Willemstad pa asina bataya pa e titulo máksimo di Liga MCB Segundo Divishon. E wega aki lo tuma lugá den SDK pa 8or i lo kosta Fl.5,- pa adulto i fl.2.50 pa mucha te ku 12 aña ku 60+.
Tabla di posishon Liga MCB Segundo Divishon buèlta di 4:
Despues di e gran final di Liga MCB Segunda Divishon i Kòrsou haña sa ken ta e ekipo kampion di liga MCB Segundo Divishon, lo mester tuma lugá e 2 partidonan di Promoshon/Degradashon. Durante e 2 partidonan aki, sea Vesta òf Inter Willemstad lo mester hunga kontra di Sithoc pa sa si Sithoc lo degradá pa Segunda Divishon òf si Vesta òf Willemstad lo promové pa Liga MCB Promé Divishon. E 2 partidonan aki lo tuma lugá dia 25 i 30 di sèptèmber binidero na SDK 8or di anochi i lo kosta fl.6,- pa adulto i fl.2.50 pa mucha te ku 12 aña i 60+.
Resultado di e último weganan di Liga MCB Segundo Divishon buèlta di 4:
Gran Final Liga MCB Segundo Divishon:
Partidonan di Promoshon/Degradashon:


text:
E expectativa pa e “derbi di Playa” den siman 17 tabata mas halto cu nunca debi na e implicacion riba e scenario di play-off. RCA y Riverplate ta den e careda pa clasifica como cuarto riba tabla di posicion hunto cu Bubali y Britannia, e diferencia entre nan ta minimo y na e momento aki den campeonato regular practicamente ta victoria so ta conta! RCA a yega e siman 17 aki cu 25 punto, Riverplate cu 24, compara cu Bubali cu 26 na di cuarto luga y Britannia cu 25 punto tambe! E derbi a cuminsa cu hopi dinamica di biaha, Riverplate ta conoci pa ta un ekipo cu por ataka, RCA ta un ekipo di forsa combina cu planteamento tactico riba tereno. Por wak cu mientras River ta tira den atake, RCA pa medio di nan medio campo ankra pa Jean Luc Bergen di biaha ta purba controla midveld hunto cu Jeamir Howell-Brokken. Una bes cu nan establece e muraya di contencion den midveld unda hopi atake ta wordo neutralisa, Bergen ta orchestra distribucion pa su volantenan di creacion mane den e caso aki Erik Santos, pa despues yega na e delanteronan mane Jean Pierre Fingal y Frederick Gomez. Tin hopi rotacion andando den e wega di e Tricolornan, bo ta mira Santos y Gomez ta baha y subi constantemente pa busca bala patras, den e wega aki por ehempel Santos a core full veld, hasta pa bay defende si ta necesario. RCA su wega a duna fruta na minuut 5 caba, un deleite pa nan ya cu normalmente nan wega ta un cu ta bay di menos pa mas den transcurso di wega (un “build up”), e gol a wordo anota pa Erik Santos, un bala for di Frederick Gomez despues di a gana un ‘pressing’ halto, 1-0 RCA. Den e hugada di gol tambe e portero di River, Gikay Croes, a sufri un mal caida y mester a bandona e wega pa lesion, den gol di River a bay hunga e veterano portero Eugene Tromp. Den e siguiente diesdos minuutnan Riverplate a tira duro den atake cu bon yegada pero RCA cu sa defende a sabi di wanta e “razzia” aki di e oncena di Playa Pabou, hasta Erik Santos na minuut 12 ta salba su ekipo bariendo un bala casi riba linea na caminda pa gol. Siguientemente ta RCA a bolbe controla e bala y nan a haya hopi yegada cla cla riba hala drechi cu bon penetracion di Gomez y Santos net su banda, RCA por a aumenta e score akinan. River cu a sigui purba tambe den un wega di banda pa banda a bolbe haya un chens ‘morto’ na minuut 28 den un escape di delatero Carlos B. Quandt su so cu portero cu a sali di biaha unda Carlos por a ‘loft’ e bala riba su cabes, pero ya, gran salida di Raizel Jansen. RCA cu mas control y salida awo na minuut 38 ta haya un tiro liber net pafo di area penal y Jean Luc Bergen ta anota den un manera sensacional cu un tiro den skina na halto pa hasi e wega 2-0 pa RCA. River ta contesta y ta bay den atake tambe pero nan a faya di ‘sera e deal’ den e wega aki, pa nan desapunte ta RCA mes a anota atrobe na minuut 45+3 pa medio di Fredrick Gomez despues di un pifia grandi di e portero di River hasiendo e wega 3-0. Un anotacion cu na e punto ey tabata hopi duro pa River paso e anotacion ey no a refleha cu River a bataya hopi duro y nan tabatin chens nan mes tambe, asina halftime a bay aden.
E segundo tempo RCA a sigui cu nan wega di dominio y forsa pero awo nan por a warda atras y hasi contra-golpi ora e oportunidad yega. River a purba cu algun cambio den atake, e veloz hoben Shakame Stamper a drenta pero no tabata efectivo den e wega aki, mientras cu nan goleador Fladimy Francois tabata keto bay riba banki di suplente. Yegada River tabatin, concreta gol tabata nan debilidad den e wega aki. RCA tambe a baha nan intensidad di wega, a cuminsa hunga mas conservativo, claro cu e bentaha di 3-0 ta logico, nan a hasta saka algun hungado clave pa nan proteccion pa e ultimo wega cu ta sumamente importante cu lo ta bay ta contra di Dakota. Riverplate alfin a trece Fladimy Francois den wega na minuut 67, kizas un poco laat? Cu tur esey ta RCA mes a logra penetra pa via di Digion Ras y su pase skerpi pa Frederick Gomez riba hala robes pa e anota su di dos gol di e wega pa e bentaha di 4-0 pa RCA. Despues Gomez ta haya ainda mas chens pa score pero sin resultado, kiermeen RCA por a hasta amplia e anotacion. River perdiendo asina grandi mes a sigui purba, un ekipo cu a bay abou bringando, sin duda, pero na pitazo final e anotacion tabata 4-0 pa RCA, ganado di e ‘derbi di Playa’, en cambio Riverplate un ekipo cu a entretene nos cu bunita futbol t’awor oficialmente elimina for di play-off, jammer, pero esey ta futbol. Nos ‘man of the match’ pa e wega aki ta Erik Santos. RCA awo tin 28 punto, mesun cos cu Britannia (despues cu nan tambe a gana nan wega di siman 17), pero pa diferencia di gol ta temporariamente den di cuarto luga riba tabla, pero tene cuenta cu Britannia tin un weg menos hunga tambe. E ultimo siman nan di campeonato ta bay ta “al rojo vivo” manera ta bisa, keda pendiente.


text:
Awor ta keda na e fundacionnan pa haci e pagonan corespondiente.
Minister Maduro ta informa cu diamars ultimo Departamento di Finansa a haci transferencia di e 5% di recorte riba subsidio na tur fundacion cu ta wordo subsidia. E pago a wordo haci hunto cu e pago regular di subsidio di cada luna. Awo ta keda na cada fundacion pa haci e pagonan corespondiente. Cu esaki Gobierno di Aruba ta cumpli cu e decision pa ‘bouw af’ e recorte di 12,6% riba e subsidionan cu ta wordo duna na diferente fundacion.


text:
Oranjestad – Siman pasa riba diamars 13 y diaranson 14 di september 2022 a tuma diferente reunion pa sector di salud publico coordina pa Caribbean Public Health Agency (CARPHA) na Kingston, Jamaica.
Durante esaki e represenatantenan di Departemento di Salud Publico (DVG) a atende reunion anual dedica na control di criadero, malesanan cronico y comunicacion. Den comunicacion e reunion anual di Regional Health Communication Network (RHCN) diferente isla a wordo aserca pa duna presentacion di nan isla. Aruba sigur no a keda afo y seccion promocion di salud a duna un presentacion na e otro islanan den e area covid-19 y a comparti mensahenan di campañanan di Aruba y e progreso di e pais.
CARPHA kier logra cu cada isla como miembro, pa hunto duna otro sosten pa cresemento den promocion di salud y comunicacion den casonan di emergencia den futuro. E meta esencial pa educa representantenan, y duna otro ayudo tecnico pa asisiti den coordinacion y forma plannan den mobilisa cada isla como miembro. E reunionnan a finalisa cu e lansamento di “Caribbean moves initiative” na Emanicipation Park na Kingston.
Salud Publico lo sigui lucha den area di prevencion pa yuda nos comunidad mehora su estado di salud pa nos comunidad.


text:
Resientemente gabinete Hulandes a indiká nan intenshon pa for di 2023 subi salario mínimo anualmente te ora na 2025 esaki yega na e montante di e sosial mínimo manera indiká den e investigashon hasi pa Regioplan. Esaki, segun ta bisa, lo ta ta un subida di 28%.
Na promé instante esaki ta mustra positivo, konsiderando ku hopi kas di famia ta biba den pobresa, pues kualke subida di entrada lo ta un ailvio mas ku bonbini. Solamente ora bo bai enfoká riba e echonan bo ta realisá ku esaki no ta masha di kanta makamba manera ta wordu insinuá.
E resultado di análisis di e Regioplan a keda presentá 28 di yüni 2018, for di fecha aki Boneiru a konosé un inflashon akumulativo di 19% te ku e promé kuartal di e aña aki, esaki hasta inkluyendo un deflashon remarkable (-14.2%) pa motibu di e medidanan di Corona vírùs.
Si e tendensia ekonómiko aki kontinuá, Boneiru lo bolbe eksperensiá un inflashon kumulativo di 19% te na final di 2025. Na total esaki lo enserá 38% di inflashon for di dia ku e montantenan den Regioplan a keda stipulá. Dimes lo indiká ku ta adaptá e salario mínimo tur aña konforme sifra di inflashon, pero si bo kuminsá ku un montante nominal abou i despues koregí esaki a base di un porsentahe, e korekshon nominal tambe lo keda abou.
Si nos koregí e sosial mínimo di USD 1349,– pa un persona soltero, manera indiká den e Regioplan, a base di 38% di inflashon, ta resulta ku nan 2025 un persona soltero lo mester di un montante di kasi $1862,- pa por mantene su mes na un manera akseptabel. Esaki ta mas bien dòbel di lokual a keda stipula komo minimo sosial na luga di un subida di 28%.
Kiermen si no koregí e montante nan den Regioplan ku e inflashon akumulativo, esnan ku ménos rekurso lo bai aun mas atras na forsa di kompra den 2025 kompará ku lokual nan tabata kaba 2018.
Si esaki no ta e definishon di kumpra un gato na saku!
Clark Abraham
Lider di frakshon PDB


text:
DIGICEL A SAKA GANADOR DI PROMOSHO ‘BAI LATIN GRAMMY’ KU D’MUSIC
Pabien na Remanuel Alves: Digicel a saka ganador di promoshon ‘Bai Latin Grammy’ ku d’Music
WILLEMSTAD: Despues ku Digicel a lansa e aplikashon pa stream músika den algun di su merkadonan den Caribe, mesora su tras a lansa e promoshon den kual 6 usuario lo tin chèns di eksperensiá Latin Music Gala na Las Vegas, dia 17 di novèmber próksimo.
Dor di simplemente download e aplikashon d’Music i skucha nan kansionnan faborito riba e lista musikal di Las Vegas, 6 kliente tabata tin chèns di gana un eksperensia VIP pa 2 persona na e kapital di entretenimentu di mundu- un pakete ku ta inkluí pasashi ida i buèlta pa Las Vegas, estadia di 3 anochi den un hotèl 5 strea, entrada pa Latin Grammy Gala, transportashon den limousine pa e evento i akseso VIP pa e after-party.
E aplikashon ku ya kaba a keda introdusí na Kòrsou, Bermuda, El Salvador i Panamá, d’Music ta proveé usuarionan di Digicel ku akseso na un lista musikal ilimitá di mas ku 25 mion kansion di tur género musikal- tambe esun di mas nobo riba plataforma lokal i regional- tur esaki riba nan smartphones. “Nos ta kontentu di por ofresé nos klientenan un regalo musikal i di por a duna nan un chèns di gana un eksperensia VIP ”, esaki di akuerdo ku Head of Marketing di Digicel, Shayenne Rock. “Ta pa nos un oportunidat úniko di por djòin kasnan di produkshon i distribuidornan mundial pa trese músika na nos klientenan, d’Music tei pa ofresé nos klientenan e mihó eksperensia digital i akseso na loke nan gusta. E promoshon a resultá un gran éksito pa nos merkado i ta sigur ku uso di e aplikashon lo sigui krese durante di e próksimo tempunan. ”
Aki na Kòrsou, Remanuel Alves a resultá e ganador. E’la stream numeroso biaha riba e lista musikal ku d’Music tin pa ofresé. E lo biaha dia 17 di novèmber próksimo pa Las Vegas huntu ku un persona mas pa eksperensiá Latin Music Gala- tur gastu kubrí dor di Digicel.
E aplikashon d’Music ta eksklusivamente pa klientenan di Digicel ku un All-One-Plan i ta optenibel pa download for di Google Play Store, Apple Store i online http://www.digicelmusic.com


text:
Pronóstiko di tempu pa Kòrsou i bisindario bálido te djasabra mainta 6:00 o.l., 5 di sèptèmber 2020.
Pronóstiko
Pronóstiko di tempu pa Kòrsou i bisindario bálido te djasabra mainta 6:00 o.l., 5 di sèptèmber 2020.
Kompilá: djabièrnè 4 di sèptèmber 2020, 05:00 o.l. (09:00 UTC).
Tempu: Shelu ta por lo general parsialmente nublá ku chèns pa un tiki áwaseru durante awe mainta. Restu di dia i mayan djasabra wer lo ta seku.
Temperatura máksimo lo alkansá 32ºC i temperatura mínimo 27ºC.
Solo ta sali 06:25 i ta baha 18:44 o.l.
Bientu: Entre direkshon ost i sùitost i moderá te basta fuerte; forsa 4 te 5 (20 te 39 km/ora, 11 te 21 nudo). Ráfaga posiblemente te fuerte; forsa 6 (40 te 50 km/ora, 22 te 27 nudo).
Situashon general: E disturbio ku a afektá nos wer e último dianan, awe ta alehá di e sekshon ost di Karibe i permití asina ekstenshon di un preshon haltu establesé su mes den e region. No opstante esaki, ainda áreanan di humedat den e fluho di bientu por yuda ku desaroyo di algun áwaseru breve den awe mainta. Despues di esaki ta antisipá ku un wer seku lo prevalesé pa e di dos parti di awe i tambe durante di e fin di siman. Mas ainda, gradualmente e fluho di bientu kustumbrá, moderá te basta fuerte lo regresá den nos área.
Kondishon di laman: Por lo general moderá ku altura di olanan entre 0.5 i 1.5 meter (2 te 5 pia). E olanan di mas haltu lo ta riba laman habri na nort.
Sistemanan signifikante di wer tropikal: Siklon Tropikal Nana ta disparsé serka di e frontera entre Guatemala i México, miéntras Sentro Nashonal di Orkan a emití e último boletin tokante e siklon. Depreshon Tropikal Omar ta kontinuá den Atlántiko nort i ta antisipá ku esaki lo suak mas ainda i pronto bira un área ku preshon abou. Ningun di e dos sistemanan aki ta un menasa pa Kòrsou.
Fenómeno spesial: Ningun.
Perspektiva te djadumingu mainta: Ménos kantidat di nubia i un wer seku lo prevalesé durante e siguiente dianan.
Meteorólogo: Coffie


text:
Oké, sera bo wowo i purba na imaginá bo den e siguiente situashon. Bo ta kanando bo so den skuridat riba kaya. Bo tin un sintimentu straño, tin un holó skerpi ta rondoná bo i tin un zonido manera di bos den distansia. Bo no sa kiko eksaktamente bo ta eksperensia, pero bo ta rekonosé si komo algu di hopi tempu pasá. Pero kiko e ta eksaktamente bo no ta kòrda. Ora pa ora bo ta haña mas miedu, komo si fuera un momento pa otro algu malu ta bai sosodé, tin peliger den aire. Bo ta mira lus ta flèsh, bo ta tende un zonido fini i skerpi sigui pa zonido di eksploshon, kompaña pa un holó di kimá ku ta plama djis despues. Bo no por komprondé di unda e ta bin òf kiko e ta. Preferiblemente bo ta skonde, pero bo no por, no tin kaminda pa bo skonde ku bo ta sinti bo safe. Unda ku bo bai bo ta sinti, mira i hole e kos aki tur kaminda. Bo ta purba hui i den bo pániko bo ta subi kaya, pero e ta tur kaminda. Mare bo por a sinti bo mes safe un kaminda, pero bo tin asina tantu miedu ku bo no por skapa di dje…..
Bestia tin hopi miedu kon ku bo mir’é di vürwèrk. Nan lo preferá di skonde te ora tur kos pasa.
Tin hopi kos skirbí òf ku bo por buska riba Internet. Tin tur sorto di kos di lesa kon pa kuminsá train e kachó na tempu i kon pa hasi nan ménos sensibel paso a paso pa e zonido i kon ta rekondishoná bo kachó pa vürwèrk. E training no ta solamente basá riba kustumá e kachó ku zonido sino mas pa e siña asosiá e zonido ku un sintimentu distinto. Si bo kuminsá adelantá ku e training, un 2 pa 3 luna promé, bo por pasa komienso di aña di un manera muchu mas fásil pa bo i bo kachó. Pero kiko awor si niun di e kosnan aki no a tuma lugá? Òf si bo haña un kachó nobo ku a bin ku su miedu pa vürwèrk kaba den su kurpa? Kiko lo bo por hasi?
Tep en general
- No fòrsa e kachó pa bai pafó pa asina e kustumá ku vürwèrk. Ta mas miedu lo e haña, pasobra e ta asosi’é ku un eksperensia negativo ki ora ku e spanta di un zonido duru.
- Purba na evitá e zonido duru mas tantu ku ta posibel tene bo portanan i bentana será, baha òf sera bo kortinanan i toka muzik pa kamuflá e zonido.
- Purba di no saka e kachó for di e lugá kaminda el a bai skonde tampoko strob’é di bai ora e ke bolbe bai einan bèk. Akinan e ta sintié bon i asina e por purba na mengua e spantu ku e ta sinti.
- Laga e kachó drumi serka bo si esei ta kalm’é. Dun’é e sosten ku tantu e ta anhelá.
- Krea un espasio p’e kaminda e ta sintié sigur. Ora e kachó haña un lugá di skonde kaminda e ta sintié bon, purba na hasi e lugá aki mas agradabel ku ta posibel p’e. Sòru pa e intensidat di e vürwèrk (zonido duru, lus di vürwèrk) mengua mas tantu ku ta posibel aki nan dor di hasi e espasio mas skur ku ta posibel hasiendo uzo di deken, esta evitá lus di pafó pa drenta paden. Dun’é un paña di bo ku tin bo holó n’e i sòru pa e kachó por bandoná e lugá aki di un manera fásil ora e ta deseá esaki. Pone kualkier kos deken abou den kua e kachó por bai skonde i sera e kortinanan i sende lus i pone muzik toka pa kamuflá e zonido pafó.
- Wak pa bo kachó tin un banchi ku bo number di telefon nota parti paden òf riba dje asina si akaso bo kachó hui esnan ku top’é lo por logra drenta den kontakto ku bo.
- No laga kachónan pafó mará òf den un kouchi. Lo no ta promé bia ku un kachó ta horka su mes di tal forma ora e drenta pániko na su mes kadena òf ku tin hende ta tira vürwèrk pa malu riba su kouchi.
- Duna nan algu di kou riba dje, ora kachónan ta kou nan ta bira trankil. Dor di kou nan ta produsí dopamina i endorfina, un supstansia ku ta trankilisá nan, ku nan ta bira kontentu di dje i ku ta relahá nan. Un wesu traha di kueru di bisòn lo ta ideal.
E kachónan aki hopi bia ta haña di un veterinario un kombinashon di píldora ku ta kontené acepromazine, manera Vetranquil/ sadalin. E remedinan aki ta pone su múskulonan bira slap ku ta duna e impreshon ku e kachó ta trankil. Lástimamente esaki no ta e kaso. Bo kachó ta skucha tur kos, pió ainda Vetranquil ta reforsá e zonido, e kachó tin yen miedu ainda pero solamente e no por hasi nada. Ademas di esei acepromazine por baha e preshon i por kousa hipotermia. Bestianan ku ta sufri di epilepsia i/òf kurason no tin mag di uza acepromazine. imaginá bo, bo tin miedu di araña anto tin un djis serka banda di bo i bo kurpa no ta funshoná ku bo por kore bai. Pruebá ta ya pa algun aña kaba ku e produkto aki no ta e solushon pa e problema aki e ta empeorá mayoria bia.
Un otro desbentaha ta ku e dianan promé ku tiru bo no ta bai duna bo kachó kos kontra di e spantu, bo no por ta droga bo kachó 5 dia sigui.
Pa kachónan mas bieu e no ta apropiá. Ta un lamento ku no ta bai mas ku e tempu i ku ta preskribí e produktonan aki ainda na gran eskala aki. Un bon alternativa hopi bia no ta keda ofresé. Danki Dios hopi hende tambe a kuminsá ofresé resistensia kontra di e produktonan ku ta funshoná asina i ta buska alternativa. Danki Dios tin algun veterinario ku ta ofresé otro produkto ku ta traha di un manera mas agradabel.
Un alternativa ora di trata atakenan di pániko diripiente ta diazepam (valium). Diazepam tambe ta pone e kachó bira sùf, pero ta baha e spantu sin ku e bestia ta bira mes sensibel pa zonido. Paga tinu e produkto aki ta duna soño.
Side effect di diezepam: e ta suak e múskulonan, e ta habri apetit, e ta agitá e bestia (paga masha tinu ku bestianan agresivo! Sí dun’é e produkto aki e por duna un resultado indeseá) i ora hasi uzo di dje pa un temporada largu (3- 4 siman) adikshon por presentá. No duna bestianan ku tin problema ku igra òf nir e remedi aki. Ora hasi uzo di dje pa un temporada largu e por resultá di ta un dañino pa e igra i nir. Pero e ta un mihó alternativa ku acepromazine.
Awendia Alprazolam ta e remedi ku ta keda rekomendá pa uza kontra di angustia pa vürwèrk. E ta mengua spantu i ta pone e kapasidat pa siña baha un tiki. Esei tin komo konsekuensia ku un eksperensia ménos agradabel no ta keda registrá di un manera kla ku e ta keda registrá komo un eksperensia negativo. Bo por kuminsá dianan adelantá ku e produkto aki pa asina segun ku e dia ta yega serka e eksperensi’é mas trankil. Esaki ta hopi útil pa kachónan ku tin hopi miedu i por uz’é mayoria bia tambe serka kachónan bieu. Kòrda konsulta den un situashon asina ku dòkter. Pa un mihó resultado ta bon pa kuminsá 1 te 2 dia promé ku Alprazolam. Pero en general e ta funshoná sufisientemente bon si dun’é riba e dia ei so. (veterinario de Geus).
Si bo tin un kachó ku ta bira nervioso pero no tin masha miedu, lo bo por skohe pa “composure pro”, un kuki ku ta kontené algun materia ku ta pertenesé na nan kurpa i ku ta pone nan bira trankil. E produkto aki tambe ta kos ku por duna nan pa un temporada mas largu pa asina e periodo ku ta kondusí na aña nobo lo por ta mas agradabel. (veterinarionan Ronde Klip)
Pa duna nan ainda mas e sintimentu di seguridat bo por hasi uzo di Adaptil esaki ta un aparato ku ta saka damp ora bo hink’é den stòpkontakt serka banda di kaminda e kachó ta preferá di ta ora e ke sintié safe. E ta repartí feromon ku tin un efekto trankilisante lokual ku ta mengua e reakshon di spantu i miedu drástikamente.
E “Thundershirt” ta algu ku un grupo grandi di kachó ku hopi miedu ta konsiderá agradabel. E ta duna nan e sintimentu di seguridat (veterinario de Geus)
Si akaso bo no por logra haña e thundershirt original pa bo kumpra bo por traha un bo mes ku rekverband komo alternativa ku tambe ta traha.
Tambe tin “bachboesemremedies” na benta ku tambe lo mester yuda. Bach rescue ta e produkto mas uz den e situashon aki. Mi mes no tin masha eksperensia ku e produkto aki, pero mi ta tende ku regularidat di su efekto positivo ku otro ta eksperensiá kuné, pa e motibu ei mi ta konsider’é komo un produkto di menshoná aki tambe.
Bo por hunga un wega ku yama “cheesespel” kuné pa hasi e vürwèrk un tiki mas agradabel pa e kachó. Esaki por solamente si e kachó no ta ankrá kaba den su angustia di vürwèrk i ta dispuesto ainda na kome algu i hunga ku bo.
cheesespel
Si akaso bo topa un kachó/pushi òf bo a pèrdè un kachó/pushi, e mihó kos ku bo por hasi ta mèldu esaki na asil (+599 9 465 4307
info@dierenbeschermingcuracao.com) i riba Facebook na Curacaopets Lost and Found ophttps://www.facebook.com/curacaopets.lostandfound?fref=ts?
Pa e aña benidero bo por bai hasi uzo di Zylkene, e tin mester di 1- 2 luna pa e tin su efekto pero e lo duna bo un bon sosten den e programa di rekondishoná bo kachó. E ta un suplemento di kuminda ku ta kontené e supstansia alfa-casozepine, e ta un struktura di proteina ku ta baha hansha, i ta duna un efekto di kalmante. E ta yuda bestianan di kas pa adaptá na kambionan den nan situashon doméstiko.
Clomicalm tambe ta un remedi hopi uzá i adekuá ku ta yuda pa rekondishona bestia. Pa esaki tambe ta konta, kuminsá hopi tempu adelantá kuné. Sigur 2 luna promé ku fin di aña, preferibel te hasta promé
©Rescueracao, translation Denice Bezemer. Find us @Facebook


text:
Sinópsis Presupuesto 2016
E presupuesto ta e dokumento di maneho mas importante di pais, dor ku esaki ta duna interpretashon na un proseso integral di konsiderashon, ku alokashon di e medionan finansiero skars komo resultado. E presupuesto mester duna un bista kompletu i konfiabel di e maneho di e aña presupuestario i e añanan benidero.
E sinópsis di e Presupuesto 2016 ta hasi e kalkulashonnan den e presupuesto di e aña 2016 transparente. E sinópsis aki ta enserá tambe un pronóstiko ku ta mará na e presupuesto di mas aña, ku ta reglá den e Normanan di Kontabilidat di 3 aña.


text:
ORANJESTAD – E inicio di celebracion di nos luna culturaldedica na nos Himno y Bandera a resulta un resulta un exitograndi. Diabierna a tuma luga e Concierto Cultural Nacional dirigi pa Edjean Semeleer y su orkesta. Un bunita concierto cu presentacion di nos artistanan local, masha danki na EdjeanSemeleer y tur musico cu a haci e Concierto Cultural Nacional un exito, masha danki pa kere den Aruba.
Diasabra anochi a tuma luga e di 19 edicion di Festival di Un Canto pa Aruba su Himno y Bandera, categoria Infantil y Hubenil, un bunita festival organisa pa Comision PromoveCultura. E resultado ta lo siguiente: Infantil – 4 pa 6 aña, Ganado absoluto: Qu-Lainy Jansen. Infantil – 7 pa 9 aña di dos luga: Jaymerson Kelly. Prome luga: Ishem Howell-Brokken. Pa locualta categoria Hubenil – 10 pa 12 aña, e resutado di dos luga: John-Maynard Wever, prome luga: Stephanie Quant. Pa categoriaHubenil – 13 pa 17 aña, di tres luga: Jorienne Angela, di dos luga: Daniella y Gabriella Boasman y prome luga: GismaryLinarez.
Diadomingo anochi a tuma luga e di 25 edicion di Festival di Un Canto pa Aruba su Himno y Bandera Categoria Adulto organisapa Fundacion Cultural di Festivalnan Folklorico. E resultado ta lo siguiente na tercer luga Jerwin Hernandez – Fuerte – TipicoSuona – Compositor Lurena Schwengle – Areglista Raul Piar. Na segundo luga: Mitch Almary – Hunto nos ta lanta bek – Tsunami – Compositor Edselyn Figaroa y John Freddy Tobon Montoya – Areglista Michael Odor. Ganado Absoluto: Ruth Gaarie & Stephanie Gravenhorst – Ora bo wak na shelo – Compositor John Freddy Tobon Montoya – Areglista Federico Martis y IgmarMaduro.
Minister di Cultura ta expresa palabra di masha pabien na tur participante y ganadonan di e Festival ‘Un Canto pa Aruba suHimno y Bandera’ categoria Infantil, Hubenil y Adulto. Masha danki pa canta nos Pais cu tanto amor y danki Aruba pa bosopresencia na Plaza Libertador Betico Croes. E feria cu tentnan cu cuminda crioyo, bar, boca dushi, artesania a wordo bon bishita caminda e publico a disfruta di esaki.
Un danki special na Minister President Evelyn Wever-Croes pa representa nos dignamente hunto cu CCDN, Fundacion Cultural di Festivalnan Folklorico, Comision Promove Cultura. Palabra di agradicimento na tur sponser y persona cu a haci e inicio di celebracion dedica na nos Himno y Bandera un exito. Danki di curason pa laga Aruba Biba nos Cultura


text:
Semper nos ta mira yudadónan.
Na contact ku nos a manda un i a mail na support@novicorp.com òf deklará den e plasa.
Tin e kontesta por ta komandante di un stipulá di 72 ora. Por fabor segers pa bo por risibí un kontesta na support@novicorp.com en agregá e direkshon di koredó electronico di lista blanku pa mil.
Preguntanan riba licences
Den kaso ku no ta risibí di archivo di permiso, pèrdè e archivo di permiso òf tin un pregunta en mail na support@novicorp.com òf patras di e ta pèrmití di licenses hegai plasa.
Di anunsio di e lugá
Di referencia di servisio di skol i a mail ta mescos support@novicorp.com.


text:
Rastafari
Movementu Rastafari ta un religión Abrahamiko ku a desaroyá na Jamaica den añanan 1930, despues di koronashon di Haile Selassie I komo Emperor di Etiopia na 1930. Praktikantenan ta adora Haile Selassie I, emperor di Etiopia (1039-1974), den mesun manera ku Hesus i Dios. Miembronan di e movementu Rastafari ta konosí komo Rasta, Rastafari òf simplemente Ras. Rastafari ta un manera di biba. Tambe ta rekonose Rastafari na nan titulonan ofisial di misa, manera Elder i High Priest. Den sierto instante ta referi na e manera di biba komo "Rastafarianismo", pero e termino akí ta wòrdu mirá ofensivo pa mayoria miembro di e movemientu Rastafari. Komo ku nan tin kritika riba "ismonan" (kua nan ta mira komo un parti típiko di e kultura di Babylon), nan no ta gusta pa keda yamá un "ismo" nan mes tambe.
E nòmber Rastafari ta bin di Ras Tafari, e titulo (Ras) i e nòmber dilanti (Tafari Makonnen) di Haile Selassie I promé ku su koronashon. Den e idioma Amharic, Ras, literalmente kabes, ta un titulo di Etiopia ekivalente na un prens òf kabesante i e nòmber personal Täfäri (teferi) ta nifika esun ku ta reverensiá. Jah ta e nòmber Bibliko di Dios, un forma kòrtiku di Jahweh òf Jehovah ku por haña den Psalm 68:4 di Beibel (vershon di King James). Mayoria adoradó ta mira Haile Selassie I komo Jah òf Jah Rastafari, un enkarnashon di Dios Tata.
Mayoria elemento di Rastafari ta reflekta e origen na Jamaica i Etiopia. Kristian na Etiopia a nase for di e Misa di Alexandria, fundá pa St Mark, i e kontinuashon di e Misa Koptiko di Alexandria ku a nase for di esei na siglo 5. Rastafari ta kontene varios elemento di Kristian, manera e eksistensia di un Dios, yamá Jah, ku a manda su yu divino enkarná Tera den forma di Hesus (Yeshua) i a manifestá su mes den e persona divino Haile Selassie I. Rastafari ta aksepta gran parti di Beibel, aunke nan ta sali for di punto di bista ku e mensahe i interpretashon a wòrdu alterá.
E manera di biba ku nos konose komo Rastafari, englobalisa e uzo spiritual di cannabis i ta rechasa e sosiedat di materialismo, opreshon i plasernan sensual, yamá Babylon. E ta proklama Zion, referiendo na Etiopia, komo e luga di nasementu di humanidad i for di kuminsamentu di e manera di biba ta hasi un yamada pa repatriá pa Zion, e Tera Primintí i Shelu riba Tera. Esaki por keda tumá literalmente komo emigra pa Etiopia, pero tambe ta referí na repatriá mentalmente i emoshonalmente promé ku repatriá. Algun Rastafari tambe ta adopta i aksepta varios aspirashon Pan-Afrikano i politiko.
Algun Rastafari ta nenga di ta parti di sekta klase i asina ta enkurasha otro pa buska fé i insipirashon di paden, aunke ku algun ta identifiká nan mes fuerte ku e "Manshonnan di Rastafari - e tres nan mas prominente ku ta Nyahbingi, Bobo Ashanti i e Diesdos Tribunan di Israel.
Na 1997 a kalkula ku tin alrededor di 1 mion Rastafari mundialmente. Den un senso hamaikino ku a tuma lugá na 2011, 29.026 individual a identifiká nan mes komo Rastafari. Otro fuente a kalkula ku na 2000, nan tabata forma un 5% di henter populashon di Jamaica òf supone ku tin alrededor di 100.000 Rastafari na Jamaica.


text:
WILLEMSTAD — Dilanti un bon publiko Pinchingolo Nissan a sali agresivo den prome inning anotando 4 kareda i 3 den di dos inning pa finalmente gana ku skor di 8 pa 0 di Sta Rosa Vanddis.
Pa Pichingolo Nissan 8 kareda, 10 hit i 1 eror. Picher ganador a resulta Chantal Nepumucemo i miho na bate tabata Cyoendra “Pop” Peloz di 3-3 i Solange Ostiana di 2-2. Pa St.Rosa Angels Vanddis 0 kareda 3 hit i 2 eror, picher perdedo tabata Charitey.
Den e prome wega ku tambe tabata di femenino AA, Eagles Softex ta gana di Vipers ku skor di 4 pa 1. Pa Eagles Softex 4 kareda 5 hit i 1 eror, picher ganado tabata Nazira Martis i na bate pa Eagles Softex tabata Tanisha Gil di 2-1 ku homerun (bula waja). Pa Vipers 1 kareda 5 hit i 2 eror, picher perdedo tabata Lysandra Ursulita i na bate pa Vipers tabata Farella Liberia di 2-2.
Ambiente di softball fastpich ta sigi kajente djawebs 6 oktober ku 2 wega, 1 den femenino klasse A i 1 wega den AA na Frank Curiel Ballpark. Den klasse A Soto CMTC ta enfrenta St.Rosa Angels Vanddis i den AA e equipo di Vipers lo enfrenta St.Rosa Angels Vanddis. Mester remarka ku te ahinda den e prome 3 simanan di kampionato tin hopi bon publiko ta asistiendo na e weganan. I tambe nos ke rekorda nos fanatikonan ku durante e kampionato regular e entrada pa tur wega ta gratis.


text:
Sharleen como docente y coach di transicion, ta enfoca riba e personalidadnan, deteccion di talento y desaroyo. Su mayor pasion ta di inspira y guia otro pa obtene claridad den nan “personal branding” y asina crea y construi nan herencia. E ta saca afo locual ta haci nan unico, yuda nan defini nan aspiracionnan, cumpli nan obhetivonan y diseña e strategianan pa nan ta reconoci, door di e personanan cu mester wordo influencia.
Sharleen despues di traha 9 aña den e area di educacion, a lansa su propio negoshi “InSync Koach”. InSync ta significa ‘traha bon hunto’ y Koach significa ‘Potencial’. Awendia, Sharleen ta ofrece workshop na e organisacionnan cu kier involucra, motiva y retene nan miho talentonan. E crecemento y desaroyo di e ser humano ta e yamada mas halto den liderazgo.
Sharleen ta awe dia 8 di maart na Centro di Playa Pabou di 7or pa 9or di anochi pa presenta “Bo ta yama pa cana den Victoria”. E lo ta hunto cu Rekha Croes-Daryanani y Jaritza Correa unda nan lo enfoka y elabora riba e area di ‘inclusion’. E grupo “One and a Million Reasons” ta bou liderazgo di Sharleen Tromp unda e ta guia un grupo di hende muhe profesional, pa nan yega na nan mayor potencial pa logra nan proposito den bida.


text:
-
Contact
- lionel_326@hotmail.com
Stòp di kue artíkulonan di CuckooPress sin mi pèrmit!
Imaginá bo yega kas un dia, i haña un tèrsio den bo kas, sintá den djòki riba bo ‘tv-chair’ ta wak bo televishon, kome bo kuminda, i disfrutá di kosnan ku abo a traha duru p’e? Kon lo bo sinti bo?
Ya ta di tres bia ku mi ta mira hende ta kue mi artíkulonan riba CuckooPress i pone nan riba otro páginanan di Internèt sin mi outorisashon. Esaki ta kai bou di tantu plagio komo i infrakshon di derechi di outor.
Plagio
Plagio ta un akto di froude ku ta enserá ladronisia di trabou di otro i present’é komo di bo mes. Tur e aktonan aki ta kai bou di plagio:
- Presentá un trabou di otro hende manera ta di bo mes.
- Kopia idea, imáhen (potrèt), video, muzik, komposishon òf palabra di otro hende sin pone referensia na e fuente.
- Keda sin sita un sitashon.
- Duna informashon inkorekto riba fuente di un sitashon.
- Kambia palabra pero kopiando struktura di frasenan di un fuente sin duna krédito.
- Kopia asina tantu palabra òf idea for di un fuente ku ta kasi forma e totalidat di e trabou, sea bo duna krédito òf nò!
Plagio por keda evitá dor di sita bo fuente. Rekonosé ku sierto material a wòrdu saká for di trabou di otro i menshoná na bo oudiensia di unda bo a saka informashon i mustra nan kon nan por yega na bo fuente!
Plagio ta un ofensa kontra di e outor!
Infrakshon derechi di outor:
Uzo di material protehá pa lei di derechi di outor sin pèrmit di e outor ta kai bou di infrakshon di derechi di outor. Kualke material ku bo reprodusí, distribuí, ekshibí, aktua ariba òf krea kualke trabou derivá for di material di otro hende sin ku bo a kumpra lisensia i/òf sin outorisashon di e outor ta keda konsiderá un infrakshon di derechi di outor!
Asina un material keda kreá pa un persona, e tin derechi di outor riba dje, sea esaki ta menshoná òf nò!
Infrakshon di derechi di outor, pues kue kreashon di otro hende sin pèrmit, i hasi manera ta bo kreashon e ta pa bo propio benefisio, ta ilegal. Kualke persona, hende, grupo, instansia, organisashon òf kualke otro tipo di espesie ku lo bo por ta, ku kopia, distribuí, ekshibí òf di kualke otro forma reprodusí kreashon di otro sin outorisashon, lo por keda demandá!
Kasi tur akto di plagio ta infrakshon di derechi di outor tambe. Plagia un ‘blogpost’ i publik’é riba bo ‘website’, kopia artíkulo di un ensiklopedia sin duna referensha, pa traha un informe di un buki, òf kue potrèt ku otro persona a saka, pa publiká riba bo página, tur ta ehèmpelnan di tantu plagio komo infrakshon di derechi di outor.
Por sierto, mi mes por keda demandá pa potrètnan ku mi ta kue for di Google i uza komo ilustrashon den mi artíkulonan. Aunke bou di tur artíkulo mi ta indiká ku e imágennan no ta pertenesé na mi persona, esei no ta evitá ku si e doño mir’é i si e ke, e por manda un notifikashon di infrakshon di derechi di outor via di un abogado pa mi. Mi tin ku aseptá ku mi ta robes i e manera ku e imáhen den e artíkulo aki ta publiká ta e manera korekto pa hasié.
Fuente: Plagiarism.org, PlagiarismToday
[Si bo a gusta e artíkulo aki i/òf bo ta hañ’é interesante, kompartié ku bo amigunan. Sinti bo liber pa laga bo komentario atras!]
**Images used in this article hold copyright by their respective authors. I’m not the owner nor do I hold copyright on these images. I just needed the image for illustration.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
ORANJESTAD – Dialuna mainta, durante conferencia di prensa di Gobierno di Aruba, minister di Husticia y Asuntonan Social Rocco Tjon, a elabora riba e proyecto pa atende cu adictonan ambulante. Ta asina cu diabierna cu a pasa, conseho di minister a aproba 600mil florin pa por atende cu e problematica di adictonan ambulante. E fondonan aki lo wordo aloca pa stichting FMAA, muy pronto Stichting Hunto, hunto cu SPD, pa por ehecuta e proyecto aki pa na un manera responsabel y integral por atende cu e fenomeno di adictonan ambulante riba caya.
Manera ta conoci, a base di e “meerjarenbeleidsplan” di Ministerio di Husticia y Asuntonan Social, e proyecto aki di “bemoeizorg”; pues atende cu adictonan ambulante na un manera pro-activo riba caya, ta forma parti di dje y a wordo anuncia na final di 2021, na momento cu a trata presupuesto 2022. Segun minister Tjon a splica, e bunita di e proyecto aki ta, cu na un manera duradero, lo bay atende cu e aspectonan aki. A aloca fondonan cu a wordo aproba pa aña 2022, pues prome di September e ekipo di profesionalnan lo mester inicia nan trabounan. Na mes momento, e aprobacion aki ta ensera cu e fondonan aki lo sigui wordo utilisa den aña 2023, cu e plan pa na aña 2024 Stichting Hunto mes, haci e peticion a base di nan subsidio regular, pa sigui atende cu e fenomeno aki.
Pa loke ta e fondonan, esaki ta nifica cu por bay emplea cinco profesional full time, pa atende cu e proyecto aki so, y na un manera proactivo ta bay aserca adictonan ambulante y percura pa nan wordo ubica den un di e centronan. Na inicio esaki lo bay ta na e centro na meiveld, sinembargo, den cuadro di e proyecto aki mes, a aloca 100 mil florin pa por renoba cuater camber na Centro Colorado. Cuatro camber ta nifica 16 pa 24 cama, caminda e adictonan aki por haya e ayudo y e cuido necesario. Banda di esaki, mester tene cuenta tambe cu diferente otro aspectonan ora ta kita un persona for di caya. Ta importante pa brinda e persona aki e cuido cu e tin mester di dje, pero di otro banda tambe, tin cu tene cuenta e aspecto di cuminda y aspectonan basico cu nan tin mester di dje. Pues, den cuadro di e proyecto aki, a tene cuenta cu tur e fondonan aki, manera a menciona pa asina por atende cu e fenomeno aki na un manera duradero y structural.
Manera ta conoci tin un vision a largo plaso, cual ta un aspecto cu e stuurgroep GGZ hunto cu PAHO a yega na dje. Sinembargo, banda di esaki tin visionnan a corto plaso y a medio largo plaso, di cual e tipo di proyectonan asina aki ta nace for di dje. Diaranson binidero, e proyecto infrastructural di Stichting Hunto lo bay wordo lansa, caminda SPD hunto cu FMAA ta bay wordo ubica den un solo edificio, pa asina procesonan por ta miho alinea na otro, y asina por brinda un miho cuido na tur esnan cu tin mester di dje, no adultonan so, pero principalmente na mucha- y hobennan. Dentro di poco lo por tuma nota di demas proyectonan cu lo bay wordo anuncia manera di FADA y SPD, y riba e tereno di opleiding tin varios iniciativa cu ya caba ta den ehecucion.
E mandatario a gradici tur e profesionalnan presente di e stuurgroep GGZ, manera ta conoci desaroyonan ta mustra cu mas y mas mester sera e “gap” entre aspectonan di salud mental y aspectonan di adiccion. Asina por tuma nota cu ora ta papia cu profesionalnan den e veld, mas y mas ta papia di un dubbele diagnostiek, pues, clientenan no tin retonan riba un tereno so, pero tambe riba tereno di salud mental. Pa e motibo aki, tur e proyectonan aki ta nace for di e stuurgroep GGZ. Pues pa recapitula, 600mil florin ta bauy wordo aloca pa por atende cu adictonan ambulante, principalmente den nos centro di ciudad, asina elevando e siguridad, pero tambe baha e molester pa tur esnan cu ta bishita nos centronan, creando un miho “straatbeeld”.


text:
E campeonato di futbol division honor 2017-2018 a inicia diabierna anochi y pa cu esaki semper tin referee, kendenan ta esunnan encarga pa dirigi e weganan. Pero pa esaki Arubaanse Voetbal Bond (AVB) durante henter e aña tabata planeando…
Campeonato Dedica Na Juan “Juju” Rasmijn Y Aubrey Maduro – Campeonato Division Honor 17-18 A Cuminsa Cu Desfile Di Lifida
Diabierna 13 di october den Compleho Deportivo Guillermo Trinidad, tabatin e apertura di e campeonato di futbol division honor 2017-2018. E anochi a cuminsa cu un desfile di e teamnan di Lifida kendenan tabata acompaña p’e grupo di brassband Massive.E…
Presidente Di AVB, Ing. Richard Dijkhoff A Hunga Mas Di 1600 Wega Di Futbol Durante Campeonato 2016-17
Na ocasion di apertura di e campeonato 2017-18 “Pa mi ta un honor grandi pa ta para boso dilanti awe pa duna inicio na un otro campeonato nacional, e biaha aki t’esun di Division di Honor 2017- 2018. Mi ta bisa…
Arubaanse Voetbal Bond (AVB) cu masha placer a anuncia e siman aki, cu e campeonato di futbol cu ta cuminsa diabierna awor, dia 13 di October 2017, lo ta dedica, entre otro, na Aubrey Maduro. E ta un ex…
E aña aki Arubaanse Voetbal Bond (AVB) lo reconoce un persona hopi conoci den e mundo di futbol. Ta trata di Juan Rasmijn, miho conoci como Juju, naci na Aruba dia 28 di Augustus 1967. Juju Rasmijn ta bin…
Diabierna awor dia 13 di october 2017 e campeonato nacional di division di honor di nos deporte rey ta inicia. Arubaanse Voetbal Bond (AVB) ta orguyoso di anuncia cu 10 ekipo a inscribi pa e campeonato aki, di cual…
Diabierna awor, dia 13 di october 2017, lo inicia e campeonato nacional di division di honor di nos deporte rey, futbol. Arubaanse Voetbal Bond (AVB) ta masha orguyoso di anuncia cu 10 ekipo a inscribi p’e campeonato aki, di cual…
E congreso di CONCACAF ta di un interes hopi grandi pa Aruba y tambe pa Arubaanse Voetbal Bond. Ing. Richard Dijkhoff, Presidente di e federacion, a indica cu esaki ta prome biaha cu un congreso di futbol di e…
Diabierna anochi, Gianni Infantino lo yega Aruba for di Suisa. E lo ta presenta na e di 32 congreso di CONCACAF cu ta tuma luga riba nos isla, pa prome biaha den historia. Mester menciona cu Infantino a yega di…
Den fin di siman a tuma luga un wega di futbol den stadion Guillermo Trinidad den cual tabatin agresion, te cu referee mester a para e wega. E agresion tabata precisamente contra e referee y e linesman. Arubaanse Voetbal Bond,…
Dr. Carlos “Alex” Schwengle Ta Hopi Orguyoso Cu A Scoge Aruba Pa Ta Anfitrion Di Congreso Di CONCACAF
Diarazon ultimo a yega un delegacion grandi di CONCACAF pa motibo cu aki na Aruba pa prome biaha lo tuma lugar e conferencia di CONCACAF. “Nos t’asina orguyoso y bon trabou di Presidente di AVB, Richard Dijkhoff. Esaki no a…
Pa prome biaha aki na Aruba lo tin e congreso di CONCACAF, unda 41 pais lo ta presente, incluso Presidente di FIFA. Durante e congreso lo discuti diferente topico. Esaki t’e prome congreso cu Victor Montagliani ta asisti como Presidente di CONCACAF. E…
Diabierna anochi, Gianni Infantino lo yega Aruba for di Suisa. E lo ta presenta na e di 32 congreso di CONCACAF cu ta tuma luga riba nos isla, pa prome biaha den historia. Mester menciona cu Infantino a yega di…


text:
Diaranson dia 10 di november 2021 a tuma lugar un reunion publico caminda a entrecambiadi pensamento cu Minister Ursell Arends riba Serlimar. Segun Parlamentario Tromp-Lee el a kere y spera cu nan lo a haya informacion encuanto e caha di pandora cu ex-Minister Lopez-Tromp a habri durante di e reunion publico cu su partido POR a yama pa retira confiansa den su persona na october 2020. Tromp-Lee ta indica cu na mas di un ocasion e la enfatisa e hecho cu desde januari 2020, Lopez-Tromp a bira e minister encarga cu Serlimar y den transcurso di e lunanan cu e tabata minister a keda cu e caha di pandora bon scondi bou di su cocodek te ora cu su partido POR a dicidi di core cu ne. E ora si el a dicidi pa presenta esaki y informa parlamento y pueblo cu el a bin haya hopi fraude y asunto di corupcion. Tambe el a indica cu hopi procedura internamente no tabata corecto y of conforme reglanan di comptabilidad, cu placa a keda mal gasta y cu nombracionnan no a tuma luga conforme procedura corecto.
Acusacionnan hopi grave pero cu riba e dia di e reunion en cuestion, e no por a presenta ningun documentacion of investigacion al respecto. Lastimamente cu e spiritonan aki a keda ta wandro rond sin por haya nomber y fam, mas pio ainda sin cu esunnan responsabel por keda poni responsabel. Loke si a haya bida ta e percepcion cu parlamento lo tabata na altura y no ta condena esakinan. Cual sigur no ta ecaso, Tromp-Lee ta indica. Parlamentario Tromp-Lee ta splica cu durante e reunion aña pasa el a pidi e ex-minister pa e splica den placa chikito encuanto ki fraude y asuntonan di corupcion specificamente el a bin encontra, mencionanan concretamente y tambe e sumanan envolvi. Tambe Tromp-Lee ta indica cu el a pidie pa menciona kende a keda nombra incorectamente, den ki function y pa ki salario. Tambe kico a sosode cu e personanan aki. Lastimamente, segun Tromp-Lee te dia di awe e no a haya contesta riba e preguntanan y a keda semper en espera di e investigacion(nan) andando pa keda finalisa.
Pesey mes Tromp-Lee a pidi minister Ursell Arends durante e reunion di diaranson ultimo pa informa parlamento cuanto investigacion a keda finalisa di december 2020 te cu awe, cuanto ta andando, kende a keda retira of persegui y si tin hende a keda responsabilisa. Pasobra, segun Tromp-Lee, no obstante e hecho cu ta hopi remarcabel e momento cu ex-minister Lopez-Tromp a sali indica tur e fechorianan (esta te ora nan kier a core cu ne) e ta hayanan hopi grave y ta haya cu no por sigui tratanan manera spirito! Tromp-Lee ta subraya cu nos mester cuminsa dunanan cara, cu nomber y fam. Si enberdad e spiritonan ta existi a bira ora pa nan keda responsabilisa pa a abusa di fondonan di pueblo y pa a malusa nan poder. Durante e reunion publico Minister Ursell Arends a informa cu ainda e investigacion forensico cu ta wordo realisa pa Forensic Caribbean no ta finalisa y e no por duna ningun informacion al respecto. Alabes el a indica cu intencion ta cu pa final di e aña aki dicho investigacion lo mester keda cla. Tromp-Lee ta finalisa bisando cu e ta contento cu porfin na comienso di 2022 e spiritonan di Marisol lo haya nomber y fam y e proceso di responsabilisacion porfin por start.